Emu Nsɛm
© 2014 Watch Tower Bible and Tract Society of Pennsylvania
KRATAFA 3 • NNWOM: 33, 133
Wuhu “Onii a Wonhu No no” Anaa?
KRATAFA 8 • NNWOM: 81, 132
“Obiara Ntumi Nsom Awuranom Baanu”
KRATAFA 17 • NNWOM: 62, 106
Nya Akokoduru—Yehowa Ne Wo Boafo!
KRATAFA 22 • NNWOM: 22, 95
Ɛyɛ Wo Dɛ Sɛ Yehowa Ani Wɔ Wo So?
KRATAFA 27 • NNWOM: 69, 120
▪ Suasua Mose Gyidi
▪ Wuhu “Onii a Wonhu No no” Anaa?
Mose gyidi nti, na otumi hu tra nneɛma a ani hu. Adesua nsɛm yi bɛboa yɛn ma yɛahu sɛnea yebetumi anya Mose gyidi no bi na yɛakɔ so ‘atintim te sɛ nea yehu Onii a wonhu no no.’—Heb. 11:27.
▪ “Obiara Ntumi Nsom Awuranom Baanu”
▪ Nya Akokoduru—Yehowa Ne Wo Boafo!
Wokɔ wiase baabiara a, nnipa mpempem tu bata kɔpɛ adwuma. Wɔn mu pii kɔ gyaw wɔn kunu anaa wɔn yere ne wɔn mma hɔ. Adesua nsɛm yi bɛma yɛahu sɛnea Yehowa pɛ sɛ mmusua ti hwɛ wɔn mmusua. Bio, ɛbɛkyerɛ mmoa a Yehowa de ma wɔn ma wodi wɔn asɛde ho dwuma.
▪ Ɛyɛ Wo Dɛ Sɛ Yehowa Ani Wɔ Wo So?
Bible ka sɛ “Yehowa aniwa wɔ baabiara.” Ɛnde, eyi kyerɛ sɛ Yehowa de n’ani di yɛn akyi hwɛ sɛ yebebu ne mmara so na wɔatwe yɛn aso anaa? Ɛsɛ sɛ yesuro sɛ Yehowa ani wɔ yɛn so anaa? (Mmeb. 15:3) Adesua yi bɛma yɛahu nneɛma anum a ɛma yetumi ka sɛ Yehowa pɛ sɛ esi yɛn yiye enti na n’ani wɔ yɛn so.
13 Bere Nyinaa Som Adwuma—Baabi a Ɛde Me Akopue
32 So Wunim?
ANIM: Onua bi reyi ne ti, na ɔde hokwan no redi nea ɔreyi ne ti no adanse wɔ Istanbul. Ɔde Asɛmpa nhomawa no rekyerɛ no
75,627,384
2,312
1,632
Efi 2004 reba no, daa akwampaefo dodow a wɔwɔ Turkey abu abɔ ho 165%
“Gyidi nti bere a Mose nyinii no, wampɛ sɛ wɔfrɛ no Farao babea ba.”—HEB. 11:24.
1, 2. (a) Bere a Mose dii mfe 40 no, gyinae bɛn na osii? (Hwɛ mfonini a ɛwɔ adesua yi mfiase no.) (b) Adɛn nti na Mose paw sɛ ɔne Onyankopɔn nkurɔfo behu amane?
NÁ Mose nim nea obetumi anya wɔ Egypt. Ohuu adan akɛse akɛse a asikafo tete mu. Ná ɔyɛ ɔdehye, na ‘wɔkyerɛɛ no Egyptfo nyansa nyinaa.’ Ebia nneɛma a osuae no bi ne abakɔsɛm, nsoromma ho nsɛm, akontaabu, ne abɔde ho nyansahu. (Aso. 7:22) Sɛ Mose pɛ sika, ahode, tumi, ne anuonyam wɔ Egypt a, anka ɔremmrɛ ho koraa. Eyinom yɛ nneɛma a ɛbɛyɛ den ama Egyptfo pii sɛ wɔn nsa bɛka.
2 Nanso bere a Mose dii mfe 40 no, osii gyinae bi, na ɛbɛyɛ sɛ Farao ne n’abusua ante ase. Na Mose mpɛ sɛ ɔtena ahemfie hɔ. Sɛ ahemfie asetena na ɔmpɛ a, ɛnde sɛ obetumi ayɛ sɛ Egyptni biara kɛkɛ? Dabi; ɛno nso na ɔmpɛ. Ɛnde, dɛn na na ɔpɛ? Ne gyidi nti, na ɔpɛ sɛ ɔyɛ akoa! (Monkenkan Hebrifo 11:24-26.) Mose gyidi nti, na otumi hu tra nneɛma a atwa ne ho ahyia. Na ɔwɔ gyidi wɔ “Onii a wonhu no no” mu, na na onim sɛ Onyankopɔn bɔhyɛ biara bɛbam.—Heb. 11:27.
3. Nsɛmmisa abiɛsa bɛn na yebesusuw ho wɔ adesua yi mu?
3 Yɛn nso, ɛsɛ sɛ yɛhwɛ tra nea ani tumi hu. Ɛsɛ sɛ yɛyɛ “nnipa a wɔwɔ gyidi.” (Heb. 10:38, 39) Ɛnde, momma yensusuw Mose ho asɛm a ɛwɔ Hebrifo 11:24-26 no ho. Eyi bɛhyɛ yɛn gyidi den. Bere a yɛresusuw ho no, yɛnhwɛ sɛ yebenya nsɛmmisa abiɛsa yi ho mmuae a: Ɔkwan bɛn so na Mose gyidi boaa no ma ɔpoo honam akɔnnɔ? Bere a wɔbɔɔ no ahohora no, ɔkwan bɛn so na ne gyidi ma ohui sɛ hokwan a woanya resom Yehowa no som bo paa? Adɛn nti na Mose ‘gyen n’ani hwɛɛ akatua no’?
4. Ná Mose bu “bɔne mu anigye” sɛn?
4 Mose gyidi nti, ohui sɛ “bɔne mu anigye” yɛ bere tiaa mu ade. Ebetumi aba sɛ ebinom anhu no saa. Ebia wɔkae sɛ, ‘Hwɛ, Egypt a abosonsom ne ahonhonsɛmdi adonnɔn no mpo abɛyɛ wiase tumidi, bere a Yehowa ankasa nkurɔfo adan nkoa!’ Nanso, na Mose nim sɛ Onyankopɔn betumi ama nneɛma asesa. Ɛwom, nnipa ani so deɛ ɛbɛyɛ sɛ nea abɔnefo redi yiye, nanso na Mose gye di sɛ saafo no renni gyina. Enti wamma ‘bɔne mu anigye a obenya bere tiaa’ bi no annaadaa no.
5. Dɛn na ɛbɛboa yɛn ma yɛakwati ‘bɔne mu anigye a yebenya bere tiaa bi’?
5 Wobɛyɛ dɛn akwati ‘bɔne mu anigye a wubenya bere tiaa bi’? Mma wo werɛ mfi sɛ “bɔne mu anigye” twam hwim. Wo gyidi bɛma woahu sɛ “wiase ne n’akɔnnɔ retwam.” (1 Yoh. 2:15-17) Gye bere susuw ho hwɛ: Dɛn na ɛda hɔ retwɛn abɔnefo a wonnu wɔn ho? Bible se ‘nea ɛhɔ yɛ toro na wogyina.’ Anokwa, abɔnefo awiei yɛ awerɛhow! (Dw. 73:18, 19) Sɛ bɔne bi regyigye wo a, bisa wo ho sɛ, ‘Mepɛ sɛ ewie me sɛn?’
6. (a) Adɛn nti na na Mose mpɛ sɛ “wɔfrɛ no Farao babea ba”? (b) Dɛn nti na yebetumi aka sɛ Mose sii gyinae pa?
6 Mose gyidi nso kyerɛɛ no nea ɛsɛ sɛ ɔyɛ wɔ n’asetenam. “Gyidi nti bere a Mose nyinii no, wampɛ sɛ wɔfrɛ no Farao babea ba.” (Heb. 11:24) Mose anka sɛ, ‘Ma mentena ahemfie ha na menkɔ so ara nsom Onyankopɔn na sika ne hokwan a menya no, mede aboa me nuanom Israelfo.’ Mmom osii ne bo sɛ ɔde ne koma, ne kra, ne n’ahoɔden nyinaa bɛdɔ Yehowa. (Deut. 6:5) Gyinae a Mose sii no yii no fii amanehunu pii mu. Egypt ademude a Mose poe no, awiei koraa no ebedii Israelfo no nsam. Nokwasɛm ne sɛ “wɔwerɛw Egyptfo ho”! (Ex. 12:35, 36) Farao anim guu ase na owui wɔ Po Kɔkɔɔ no mu. (Dw. 136:15) Mose nso ɛ? Onyaa ni ti didii mu na Onyankopɔn ma odii Israel man no anim dwoodwoo. Esii no yiye paa.
7. (a) Sɛnea Mateo 6:19-21 ma yehu no, adɛn nti na ɛsɛ sɛ ‘yɛhyehyɛ ademude’ a ɛbɛtena hɔ daa? (b) Fa osuahu bi kyerɛ nsonsonoe a ɛwɔ honam fam ademude ne honhom fam ademude mu?
7 Sɛ woyɛ aberantewa anaa ababaa a, ɔkwan bɛn so na gyidi a wowɔ wɔ Yehowa mu no bɛboa wo ma woahu adwuma a wobɛyɛ daakye? Fi ase siesie wo ho ma daakye. Nya Nyankopɔn bɔhyɛ mu gyidi na ‘hyehyɛ ademude’ a ɛbɛtena hɔ daa, ɛnyɛ ademude a ɛbɛtena hɔ bere tiaa bi. (Monkenkan Mateo 6:19-21.) Biribi a ɛte saa na Sophie yɛe. Na onim asaw yiye, enti nnwumakuw a ɛwɔ United States pii de sika taa n’akyi ma okosuaa asaw no ho nneɛma wɔ sukuu ahorow mu. Bio, wɔmaa no dibea kɛse wɔ adwumam. Ɔkae sɛ: “Wunnya sɛ nnipa bɛhoahoa wo saa. Na misusuw sɛ mesen me mfɛfo a aka no.” Nanso ɔkae sɛ ne nyinaa akyi no, na n’ani nnye. Afei da bi Sophie hwɛɛ video a wɔato din Young People Ask—What Will I Do With My Life? Sophie kae sɛ: “Mihui sɛ wiase no ama madi yiye na nkurɔfo hoahoa me. Nanso na mede biribi titiriw bi abɔ afɔre. Ɛno ne me som, kyerɛ sɛ me koma nyinaa a mede bɛsom Yehowa.” Enti Sophie bɔɔ mpae denneennen, na ogyaee asaw no koraa. Sɛ obu kɔmpɔ hwɛ n’akyi a, dɛn na ɔwɔ ka wɔ gyinae a osii no ho? Ɔkae sɛ: “Menhweree hwee. Sɛ mɛka a, nnɛ paa na mewɔ anigye. Me ne me kunu yɛ akwampaefo. Yennyee din wɔ baabiara, na yenni pii wɔ asetenam, nanso Yehowa wɔ yɛn afã. Na sɛ yɛto yɛn ani hwɛ Bible asuafo a yɛwɔ ne botae a esi yɛn ani so wɔ Yehowa som mu a, na yɛn ani agye kwa. Minnuu me ho da koro mpo.”
8. Bible mu afotu bɛn na ebetumi aboa mmabun ma wɔahu nea wɔbɛyɛ daakye?
8 Yehowa nim nea eye ma wo. Mose kae sɛ: “Dɛn na Yehowa wo Nyankopɔn hwehwɛ fi wo hɔ sɛ wubesuro Yehowa wo Nyankopɔn na woanantew n’akwan nyinaa so na woadɔ no, na wode wo koma nyinaa ne wo kra nyinaa asom Yehowa wo Nyankopɔn, na woadi Yehowa ahyɛde ne ne mmara a mede rema wo nnɛ yi so, na asi wo yiye?” (Deut. 10:12, 13) Sɛ woyɛ ɔbabun a, hwehwɛ adwuma a ɛbɛboa wo ma wode “wo koma nyinaa ne wo kra nyinaa” asom Yehowa. Nya awerɛhyem sɛ woyɛ saa a, ‘ebesi wo yiye.’
9. Adɛn nti na na ɛnyɛ mmerɛw sɛ Mose bɛyɛ adwuma a Yehowa de ahyɛ ne nsa no?
9 Mose buu “Nea Wɔasra No no ahohorabɔ sɛ ahonyade kɛse sen Egypt ademude” nyinaa. (Heb. 11:26) Kyerɛwnsɛm no ka Mose ho asɛm sɛ “Nea Wɔasra No” anaa “Kristo.” Eyi kyerɛ sɛ Yehowa ankasa na ɔpaw no sɛ onni Israelfo no anim mfi Egypt. Ná Mose nim sɛ eyi nyɛ adwuma a ɛda fam, na na ebinom bɛbɔ no ahohora mpo. Wo deɛ hwɛ, bere bi ɔno ara ne nua Israelni bisaa no sɛ: “Hena na ɔpaw wo obirɛmpɔn ne ɔtemmufo wɔ yɛn so?” (Ex. 2:13, 14) Akyiri yi Mose ankasa bisaa Yehowa sɛ: “Ɛbɛyɛ dɛn na Farao atie me?” (Ex. 6:12) Mose antena hɔ ammooboo asɛm no ho, na mmom ɔde too Yehowa anim. Dɛn na Yehowa de boaa Mose ma otumi yɛɛ adwumasono a ɔde hyɛɛ ne nsa no?
10. Dɛn na Yehowa de boaa Mose ma otumi yɛɛ adwuma a ɛhyɛ ne nsa no?
10 Nea edi kan, Yehowa ka kyerɛɛ Mose sɛ: “Medi w’akyi.” (Ex. 3:12) Nea ɛto so abien, Yehowa ma ohuu ne din no ho biribi de hyɛɛ no den. Yehowa kae sɛ: “Mɛyɛ Me Ho Nea Mepɛ Sɛ Meyɛ.”* (Ex. 3:14) Nea ɛto so abiɛsa, Onyankopɔn maa no tumi a ɔde bɛyɛ anwonwade de akyerɛ sɛ ɔno na asoma no. (Ex. 4:2-5) Nea ɛto so anan, Yehowa paw Aaron kaa Mose ho sɛ ɔmmoa no na ɔnyɛ ne kyeame. (Ex. 4:14-16) Ansa na Mose rebewu no, na onim paa sɛ Onyankopɔn bɛbɔ ne nkoa kyidɔm ma wɔayɛ adwuma biara a ɔde ahyɛ wɔn nsa. Enti ɔka kyerɛɛ ne nanmusini Yosua pen sɛ: “Yehowa di w’anim. Ɔka wo ho, ɔrempo wo, na ɔrennyaw wo. Enti nsuro na mmɔ hu.”—Deut. 31:8.
11. Adɛn nti na na Mose bu dwumadi a ɛhyɛ ne nsa no sɛ biribi a ɛsom bo paa?
11 Yehowa boaa Mose ma ɔyɛɛ adwumasono a ɛhyɛ ne nsa no. Mose ankasa buu adwuma a Yehowa de ama no no sɛ “ahonyade kɛse sen Egypt ademude.” Wo deɛ hwɛ sɛ woanya hokwan resom ade nyinaa so Tumfoɔ Nyankopɔn! Dɛn paa na ɛsen eyi? Egypt ɔdehye bɛn na obetumi de ne nsa asi ne bo sɛ ɔne obi a Yehowa ankasa asra no sɛ onni ne man anim yɛ pɛ? Ná Mose ani sɔ adwuma a ɛhyɛ ne nsa no, na Yehowa nso hyiraa no. Yehowa faa no sɛ n’adamfo, na bere a Mose di Israelfo anim rekɔ Bɔhyɛ Asase no so no, Yehowa maa no tumi de yɛɛ “ahoɔdenne ne ahude” pii.—Deut. 34:10-12.
12. Hokwan bɛn na Yehowa ama yɛanya a ɛsɛ sɛ yɛn ani sɔ?
12 Yɛn nso Yehowa de adwuma bi ahyɛ yɛn nsa. Ɛyɛ “ɔsom adwuma” a ɔde maa ɔsomafo Paulo ne afoforo no. (Monkenkan 1 Timoteo 1:12-14.) Yɛn nyinaa wɔ hokwan sɛ yɛka asɛmpa no. (Mat. 24:14; 28:19, 20) Yɛn mu bi yɛ bere nyinaa asomfo. Anuanom mmarima a wɔn ho akokwaw bi yɛ asafo mu mpanyimfo ne asomfo. Nanso ebia w’abusuafo a wonnye nni ne afoforo bɛka sɛ, ‘Mfaso bɛn koraa na ɛwɔ eyinom nyinaa so?’ Ebi mpo a wɔbɛsɔre atia wo sɛ woresom Yehowa. (Mat. 10:34-37) Sɛ wotumi ka biribi de bu w’abam a, ebia w’adwenem bɛyɛ wo nãã na woabisa sɛ, ‘Ɔbrɛ bebrebe yi nyinaa, mfaso bɛn koraa na ɛwɔ so? Enti metumi ayɛ adwuma a ɛhyɛ me nsa yi ni?’ Biribi saa to wo a, ɔkwan bɛn so na gyidi bɛboa ma woakɔ so asom?
13. Dɛn na Yehowa yɛ de boa yɛn ma yetumi yɛ adwuma a ɔde ahyɛ yɛn nsa no?
13 Fa wo werɛ hyɛ Yehowa mu na srɛ no sɛ ɔmmoa wo. Fa wo haw ne wo dadwen nyinaa to n’anim. Anyɛ hwee koraa no, Yehowa na ɔde adwuma no hyɛɛ wo nsa, enti ɔbɛboa ma asi wo yiye. Ɔkwan bɛn so? Ɔkwan a ɔfaa so boaa Mose no ara na ɔbɛfa so aboa wo. Nea edi kan, Yehowa ahyɛ bɔ sɛ: “Mɛhyɛ wo den. Mɛboa wo. Mede me trenee nsa nifa beso wo mu denneennen.” (Yes. 41:10) Nea ɛto so abien, ɔno ankasa ama wo awerɛhyem sɛ wubetumi de wo ho ato ne bɔhyɛ so. Ɔkae sɛ: “Makasa, na mɛma aba mu; mabɔ me tirim, na mɛyɛ.” (Yes. 46:11) Nea ɛto so abiɛsa, Yehowa ama wo “tumi a ɛboro onipa de so” a wode bɛyɛ asɛnka adwuma no. (2 Kor. 4:7) Nea ɛto so anan, Yehowa wɔ asomfo wɔ wiase nyinaa a wɔnam akwannuasa nyinaa so ‘kyekye wo werɛ na wɔhyɛ wo den’ ma wutumi yɛ adwuma a ɛhyɛ wo nsa no. (1 Tes. 5:11) Bere a Yehowa hyɛ wo mpamden ma woyɛ adwuma a ɔde ama wo no, wo gyidi bɛyɛ den na wubehu sɛ hokwan a woanya resom Yehowa no som bo sen ademude biara a wubetumi anya wɔ asase so.
14. Dɛn na ɛmaa Mose gye dii sɛ ɔkwan biara so, ne nsa bɛka n’akatua?
14 Mose ‘gyenee n’ani hwɛɛ akatua no.’ (Heb. 11:26) Ɛwom, na Mose nnim biribiara a ebesi daakye, nanso kakra a onim no boaa no ma osii gyinae pa. Mose nyaa ne nana Abraham gyidi no bi, enti na ɔwɔ awerɛhyem sɛ Yehowa benyan awufo. (Luka 20:37, 38; Heb. 11:17-19) Mose de mfe 40 kɔtenaa baabi bɔɔ ne ho aguaa, na ɔne Israelfo nso de mfe 40 nantenantew sare so. Nanso daakye nwonwaso bi a na ɛda n’anim nti, wammu eyi mu biara sɛ ɔbrɛgu. Ná onnim sɛnea Onyankopɔn bɛma ne bɔhyɛ nyinaa abam, nanso gyidi nti na otumi hu n’akatua fann.
15, 16. (a) Adɛn nti na ɛsɛ sɛ yɛma yɛn akatua tena yɛn adwenem fann? (b) Nhyira bɛn na wohwɛ kwan sɛ wubenya wɔ Onyankopɔn Ahenni mu?
15 Wo nso ɛ? Ɛyɛ a ‘wogyen w’ani hwɛ’ w’akatua? Ampa, yennim ɔkwan pɔtee a Onyankopɔn bɔhyɛ bɛfa so abam sɛnea na Mose nnim no. Sɛ yɛhwɛ ahohiahia kɛse no sɛɛ a, ‘yennim bere a wɔahyɛ’ sɛ ɛbɛba. (Mar. 13:32, 33) Nanso yɛbɛka a, yenim Paradise a ɛreba no ho nsɛm pii sen Mose. Nneɛma a Onyankopɔn aka sɛ ɔbɛyɛ wɔ n’Ahenni mu dɔɔso, enti yebetumi ‘agyen yɛn ani’ ahwɛ na yɛatwa ho mfonini wɔ yɛn adwenem. Sɛ yetumi twa wiase foforo no ho mfonini wɔ yɛn adwenem a, ɛbɛma yɛn ho apere yɛn sɛ yɛde Ahenni nneɛma bedi kan. Adɛn ntia? Wo deɛ susuw asɛm yi ho hwɛ: Sɛ obi retɔn dan bi na wunnim dan no ho hwee a, wobɛtɔ? Ebia wobɛka sɛ, ‘Dabida!’ Ɛnde, yɛn mu biara nni hɔ a obekum ne ho akodi anidaso hunu akyi. Ɛsɛ sɛ yɛn gyidi yɛ sɛ hann bi a ɛhyerɛn ma yehu nneɛma pa a ɛda hɔ retwɛn yɛn wɔ Onyankopɔn Ahenni mu.
16 Ɛnde, sɛ wopɛ sɛ Onyankopɔn Ahenni no tena w’adwenem fann a, ‘gyen w’ani’ na hwɛ nea wobɛyɛ wɔ Paradise. Nhwɛso bi ni: Nnipa pii tenaa ase tete a yɛhwɛ kwan sɛ wobenyan wɔn aba Paradise. Sɛ woresua saafo no ho nsɛm wɔ Bible mu a, dwinnwen ho hwɛ nsɛm a wubebisa wɔn bere a woahyia wɔn. Wugye di sɛ nsɛm bɛn na wɔn nso bebisa wo fa nna a edi akyiri no ho? Ebia wobebisa nea woyɛe wɔ awiei bere no mu. Fa no sɛ woahyia wo nana nananom a wɔtenaa ase teteete no. Hwɛ sɛ worekyerɛkyerɛ wɔn nea Onyankopɔn ayɛ ama wɔn! Hwɛ anigye ara a ɛbɛyɛ! Afei hwɛ sɛ wo ne mmoa a wɔn ho yɛ hu te hɔ dwoodwoo. Anokwa, ɛbɛyɛ anika paa sɛ wubesua wɔn ho nsɛm pii. Bio, twa ho mfonini hwɛ sɛ nkakrankakra Yehowa ama woayɛ pɛ na wuhu paa wɔ wo mu sɛ woabɛn yɛn soro Agya no!
17. Sɛ yɛma akatua a yebenya daakye no tena yɛn adwenem a, mfaso bɛn na yebenya?
17 Sɛ yetwa wiase foforo no ho mfonini wɔ yɛn adwenem saa a, ɛbɛma yɛde anigye ne ahokeka asom Yehowa. Bio, ɛbɛboa yɛn ma yɛasisi gyinae a ɛkyerɛ sɛ yɛretwɛn wiase foforo a ɛbɛtena hɔ daa. Paulo kyerɛw Kristofo a wɔasra wɔn no sɛ: “Sɛ yɛn ani da nea yenhu so a, yɛkɔ so ara de boasetɔ twɛn.” (Rom. 8:25) Ɛnyɛ wɔn a wɔasra wɔn nkutoo na asɛm yi fa wɔn ho, na mmom Kristofo a wɔretwɛn daa nkwa nyinaa. Ɛwom, yɛn nsa nnya nkaa akatua no, nanso yɛwɔ awerɛhyem paa sɛ nea ebesi biara yɛn nsa bɛka, enti yɛde abotare retwɛn denneennen. Yemmu mfe dodow a yɛde asom Yehowa no sɛ ɔbrɛgu sɛnea Mose ammu ne som sɛ ɔbrɛgu no. Mmom yegye di sɛ “nneɛma a wohu no yɛ bere tiaa mu de, na nneɛma a wonhu no tena hɔ daa.”—Monkenkan 2 Korintofo 4:16-18.
18, 19. (a) Adɛn nti na ehia paa sɛ yemia yɛn ani na yɛatumi akura yɛn gyidi mu? (b) Dɛn na yebesua wɔ asɛm a edi hɔ no mu?
18 Sɛ yɛwɔ gyidi a, yebehu “nneɛma a yenhu” no pefee. (Heb. 11:1) Obi a odi n’akɔnnɔ akyi anaa oku ne ho hwehwɛ wiase nneɛma nnɛ no mmu Yehowa som sɛ biribi titiriw biara. Onipa a ɔte saa bu honhom mu ademude sɛ “nkwaseasɛm.” (1 Kor. 2:14) Yɛn deɛ yɛpɛ sɛ yɛtena hɔ daa, na yɛn anidaso ne sɛ yɛde yɛn ani behu owusɔre no. Eyi yɛ biribi a nnipa a wɔwɔ wiase ntumi ntwa ho mfonini mpo. Paulo bere so no, na nnipa bi frɛ no “kasatenten wura.” Ɛnnɛ nso nnipa pii bu anidaso a yɛka ho asɛm no sɛ nsɛnhunu bi.—Aso. 17:18.
19 Ade biako a abɔ wiase nnɛ ne gyidi, nanso nnipa a wɔwɔ wiase no ara na yɛne wɔn di akɔneaba. Enti mia w’ani kura wo gyidi mu na biribiara anhwim amfi wo nsam. Srɛ Yehowa ‘na wo gyidi ansa.’ (Luka 22:32) Kɔ so ara suasua Mose na ma nneɛma abiɛsa yi ntena w’adwenem: Sɛ bɔne bi regyigye wo a, susuw ho hwɛ ne nsunsuanso. Bio, hu sɛ Onyankopɔn som yɛ adenya kɛse. Afei ‘gyen w’ani hwɛ’ daa nkwa a ɛda w’anim no. Nanso gyidi maa Mose huu nneɛma pii sen nea yɛaka yi. Asɛm a edi hɔ no bɛma yɛahu sɛnea Mose gyidi boaa no ma ohuu “Onii a wonhu no no.”—Heb. 11:27.
^ nky. 10 Bible ho ɔbenfo bi kyerɛw Exodus 3:14 ho asɛm sɛ: “Nea ɔpɛ biara ɔbɛyɛ; biribiara ntumi nsianka no . . . Na edin [Yehowa] no yɛ Israel abannennen.Na ɛbɛma wɔanya anidaso ne awerɛkyekye a wohia biara.”
“Ɔkɔɔ so tintimii te sɛ nea ohu Onii a wonhu no no.”—HEB. 11:27.
1, 2. (a) Dɛn nti na mfiase no na ɛte sɛ nea Mose wɔ asiane mu? (Hwɛ mfonini a ɛwɔ adesua yi mfiase no.) (b) Dɛn nti na na Mose nsuro ɔhene no abufuw?
NÁ Farao yɛ ɔhene a ne tumi nni ano. Nokwasɛm ni, na Egyptfo bu no sɛ ɔyɛ onyame. Nhoma bi kae sɛ: “Na Egyptfo bu Farao sɛ obi a ɔwɔ nyansa ne tumi sen asase so abɔde biara.” (When Egypt Ruled the East) Nea ɛbɛyɛ na Egyptfo asuro Farao no, na wɔayɛ ɔprammiri ti da n’ahemmotiri anim—ɔprammiri a n’ani abere. Na saa mfonini yi bɛkae ɔhene no atamfo sɛ, sɛ wɔde wɔn asɛm ba ne so a, ɔbɛsɛe wɔn ntɛm. Ɛnde, wohwɛ a Mose bɛte nka sɛn bere a Yehowa ka kyerɛɛ no sɛ: “Bra na mensoma wo Farao nkyɛn na koyi me man Israelfo no fi Egypt”?—Ex. 3:10.
2 Mose kɔɔ Egypt de Onyankopɔn asɛm kɔtoo Farao anim, na ɔhene no bu fuwii papa. Akyiri yi, bere a Onyankopɔn de ɔhaw akron baa Egyptfo so no, Farao ka kyerɛɛ Mose sɛ: “Hwɛ na woansi m’anim bio, efisɛ da a wubesi m’anim no, wubewu.” (Ex. 10:28) Nanso, ansa na Mose refi Farao anim akɔ no, ɔhyɛɛ nkɔm sɛ ɔhene no abakan bewu. (Ex. 11:4-8) Afei Mose ka kyerɛɛ Israelfo no sɛ abusua biara nkum abirekyi anaa odwennini na wɔmfa ne mogya mpetepete wɔn apon ho. Ná Egyptfo no bu odwennini sɛ akronkronne a wɔde ma wɔn nyame Ra. (Ex. 12:5-7) Ɛnde, dɛn na Farao bɛyɛ? Ɛno deɛ, ɛyɛ ɔno ara n’asɛm. Nanso Mose deɛ na biribiara mmɔ ne hu. Dɛn ntia? Efisɛ na ne gyidi yɛ den na otiee Yehowa. “Wansuro ɔhene no abufuw, na ɔkɔɔ so tintimii te sɛ nea ohu Onii a wonhu no no.”—Monkenkan Hebrifo 11:27, 28.
3. Nsɛm bɛn na yebesusuw ho afa Mose gyidi ho?
3 Wo nso ɛ? Wo gyidi yɛ den ma enti, sɛ yɛbɛka a, wutumi ‘hu Onyankopɔn’? (Mat. 5:8) Ɛnde, momma yensusuw Mose nhwɛso no ho. Eyi bɛhyɛ yɛn gyidi den na yɛahu “Onii a wonhu no no.” Ɔkwan bɛn so na gyidi a Mose nyaa wɔ Yehowa mu no pam nnipa ho hu fii ne mu? Dɛn na ɔyɛ de kyerɛe sɛ ogye Onyankopɔn bɔhyɛ di? Mose huu “Onii a wonhu no no.” Ɔkwan bɛn so na eyi boaa no ma otintimii bere a ɔne ne nuanom Israelfo wɔ asiane mu no?
4. Nnipa ani so no, na Mose te sɛn wɔ Farao anim?
4 Obi nni gyidi a, ebia ɔbɛka sɛ Mose yɛ ntontom bi wɔ Farao ani so. Adeɛ yi yɛbɛka a, na Mose daakye ne ne nkwa nyinaa wɔ Farao nsam. Mose ankasa mpo bisaa Yehowa sɛ: “Mene hena a merekɔ Farao anim sɛ merekoyi Israelfo afi Egypt?” (Ex. 3:11) Saa bere yi na Mose aguan afi Egypt ma mfe 40 atwam. Enti, ebia obebisa ne ho sɛ, ‘Enti nyansa wom sɛ mɛsan akɔ Egypt akogyina ɔhene anim? Ɛnyɛ asɛm na merekɔpɛ ama me ho yi?’
5, 6. Dɛn nti na Mose ansuro Farao na mmom osuroo Yehowa?
5 Ansa na Mose resan akɔ Egypt no Onyankopɔn kyerɛɛ no ade titiriw bi. Ade koro no ara na Mose kyerɛw ho asɛm wɔ Hiob nhoma no mu. Ɔkae sɛ: “Yehowa suro—ɛno ne nyansa.” (Hiob 28:28) Nea ɛbɛyɛ na Mose anya osuro a ɛte saa na woayɛ n’ade nyansam no, Yehowa ma ohuu nsonsonoe a ɛwɔ nnipa ne ade nyinaa so Tumfoɔ Nyankopɔn no ntam. Enti obisae sɛ: “Hena na ɔyɛɛ ano maa onipa, na hena na ɔyɛ mum anaa ɔsotifo anaa nea ohu ade anaa onifuraefo? Ɛnyɛ me Yehowa?”—Ex. 4:11.
6 Asuade bɛn na ɛwom? Yehowa na na ɔresoma Mose, enti ɛnsɛ sɛ osuro. Onyankopɔn no ara bɛma Mose biribiara a ohia na watumi de n’ano asɛm akɔto Farao anim. Na eyi nyɛ bere a edi kan a Onyankopɔn nkurɔfo adi amia wɔ Egypt. Ebia Mose kaee sɛnea Yehowa gyee Abraham, Yosef, ne Mose no ankasa fii Egypt ahemfo bi nsam. Enti biribiara kyerɛ sɛ Farao ntumi nnyina Yehowa anim simma koro mpo. (Gen. 12:17-19; 41:14, 39-41; Ex. 1:22–2:10) Mose de ne werɛ hyɛɛ “Onii a wonhu no no” mu, na onyaa akokoduru kɔɔ Farao anim kɔkaa nea Yehowa se ɔnka nyinaa.
7. Ɔkwan bɛn so na gyidi a onuawa bi nyae wɔ Yehowa mu no bɔɔ ne ho ban?
7 Onuawa bi a wɔfrɛ no Ella nso nyaa Yehowa mu gyidi, na eyi hyɛɛ no mpamden ma wansuro nnipa. Afe 1949 no, Soviet polisifo a wɔfrɛ wɔn KGB kyeree Ella wɔ Estonia, na wɔbɔɔ no adagyaw. Afei wɔhwɛɛ no hãã dii ne ho fɛw. Ella kae sɛ: “M’ani wui papa. Nanso mebɔɔ mpae, na ɛno akyi no mihui sɛ me ho atɔ me fɔmm.” Afei wɔde Ella nko ara kɔtoo afiase dan ketewa bi mu nnansa. Polisifo no teɛteɛm guu Ella so sɛ: “Yɛbɛhwɛ sɛ obi biara renkae edin Yehowa no mpo na wabɔ wɔ Estonia ha! Yɛde wo rekɔ nneduaban mu, na yɛde wɔn a aka akɔ Siberia!” Afei wodii ne ho fɛw kae sɛ: “Wo Yehowa no wɔ he?” Ella bɔɔ hu, anaa ɔde ne werɛ hyɛɛ Yehowa mu? Bere a wobisabisaa no nsɛm no wammɔ hu, na mmom ɔde akokoduru ka kyerɛɛ wɔn sɛ: “Magye bere asusuw asɛm yi ho, na masi gyinae sɛ mɛkɔ so afa Onyankopɔn adamfo na makɔda afiase sen sɛ mɛto ne mmara na moagyae me.” Na Ella hu Yehowa sɛ obi a ɔwɔ hɔ ankasa te sɛ mmarima a wogyina n’anim no. Ne gyidi bɔɔ no kyidɔm maa odii Yehowa nokware.
8, 9. (a) Dɛn na ɛbɛboa wo na nnipa ho suro anni wo so? (b) Sɛ nnipa ho suro reyɛ akyekyere wo a, hena na ɛsɛ sɛ wode w’adwene si no so?
8 Sɛ wowɔ Yehowa mu gyidi a, nnipa ho suro rentumi mfa wo dommum. Sɛ atumfoɔ de wɔn ani si wo so na wɔmpɛ sɛ wosom Yehowa a, ebia ɛbɛyɛ wo sɛ wo daakye ne wo nkwa nyinaa wɔ wɔn nsam. Ebia wubebisa wo ho sɛ: ‘Enti nyansa wom sɛ mekɔ so som Yehowa de hyɛ atumfoɔ no abufuw na wɔde me to tankuruwa mu?’ Kae sɛ, sɛ wowɔ gyidi wɔ Onyankopɔn mu a, nnipa ho suro renni wo so. (Monkenkan Mmebusɛm 29:25.) Bere bi Yehowa bisae sɛ: “Dɛn nti na wusuro ɔdesani a obewu ne onipa ba a wɔbɛma wayɛ sɛ wura momono?”—Yes. 51:12, 13.
9 Fa w’adwene si W’agya Otumfoɔ Pumpuni no so. Onim wɔn a ne din nti wɔrehu amane nyinaa; ne yam hyehye no ma wɔn, na ɔboa wɔn. (Ex. 3:7-10) Sɛ wo gyidi nti wɔde wo kogyina wiase atumfoɔ anim a, ma Bible mu asɛm yi nhyɛ wo den: “Munnnwinnwen sɛnea mobɛkasa anaasɛ nea mobɛka ho; wɔde nea mobɛka bɛma mo dɔn no mu.” (Mat. 10:18-20) Atumfoɔ ne aban mpanyimfo ntumi nnyina Yehowa anim. Enti yɛ nea wubetumi biara fa hyɛ wo gyidi den nnɛ. Woyɛ saa a, wubehu paa sɛ Yehowa wɔ hɔ na wayɛ krado sɛ ɔbɛboa wo.
10. (a) Afe 1513 A.Y.B., Nisan mu no, ahyɛde bɛn na Yehowa de maa Israelfo no? (b) Dɛn na ɛmaa Mose dii ahyɛde a Onyankopɔn de mae no so?
10 Afe 1513 A.Y.B., ɔsram Nisan mu no, Yehowa ka kyerɛɛ Mose ne Aaron sɛ wɔnka nkyerɛ Israelfo no sɛ wɔmpɛ odwennini anaa abirekyi na wonkum no na wɔmfa ne mogya mpetepete wɔn apon ho. (Ex. 12:3-7) Na eyi yɛ biribi foforo koraa ma Israelfo no. Nanso dɛn na Mose yɛe? Akyiri yi ɔsomafo Paulo kyerɛw sɛ Mose “gyidi nti odii twam no de mogya petepetee apongua ho sɛnea ɛbɛyɛ na ɔsɛefo no mfa ne nsa nka wɔn mmakan.” (Heb. 11:28) Na Mose nim paa sɛ nea Yehowa aka biara bɛbam, enti na ogye di sɛ Yehowa bekunkum Egyptfo mmakan nyinaa.
11. Adɛn nti na Mose bɔɔ Israelfo no kɔkɔ?
11 Saa bere no nyinaa ɛbɛyɛ sɛ na Mose mma wɔ Midian. Enti yɛbɛka a, na wɔn ho sɔnn, efisɛ na “ɔsɛefo” no mmɛn wɔn.* (Ex. 18:1-6) Nanso Mose anka sɛ ne mma mmɛn hɔ enti nea ebesi biara nyɛ no asɛm. Otiee Onyankopɔn asɛm, na ɔbɔɔ ne mfɛfo Israelfo kɔkɔ efisɛ na wɔn mmakan da asiane mu. Na Mose dɔ ne yɔnko nnipa, enti wantwentwɛn ne nan ase koraa na ɔfrɛɛ “Israel mpanyimfo nyinaa ka kyerɛɛ wɔn sɛ: . . . ‘Munkum twam aboa no.’”—Ex. 12:21.
12. Asɛm bɛn na Onyankopɔn ahyɛ sɛ yɛmpae mu nka?
12 Yehowa de n’abɔfo bɔ yɛn kyidɔm, na yɛde anibere pae mu ka kyerɛ nnipa nyinaa sɛ: “Munsuro Onyankopɔn na monhyɛ no anuonyam, efisɛ n’atemmu dɔn adu, enti monsom Nea ɔyɛɛ ɔsoro ne asase ne ɛpo ne nsuti no.” (Adi. 14:7) Ɛnnɛ ne bere a ɛsɛ sɛ yɛma nnipa te saa asɛm no. Ɛsɛ sɛ yɛbɔ nnipa nyinaa kɔkɔ ma wofi Babilon Kɛse no mu na ‘wɔannya ne haw no bi.’ (Adi. 18:4) “Nguan foforo” no ne Kristofo a wɔasra wɔn di nsawɔso wɔ adwuma titiriw yi mu, na wɔresrɛ nnipa a wonnim Onyankopɔn sɛ wɔmfa Onyankopɔn adamfo.—Yoh. 10:16; 2 Kor. 5:20.
13. Dɛn na ɛbɛka wo ma wode ahotoso aka asɛmpa no daa?
13 Yebetumi de yɛn nsa asi yɛn bo aka sɛ ‘atemmu dɔn’ no adu. Enti yegye di paa sɛ nnɛ ne bere a ɛsɛ sɛ yɛde nsi ne ahokeka yɛ asɛnka adwuma no sɛnea Yehowa ankasa aka no. Ɔsomafo Yohane nyaa anisoadehu bi, na eyi ma yehu aniberesɛm a ɛwɔ asɛm no mu. Ohuu “abɔfo baanan sɛ wogyinagyina asase afanan kurakura asase so mframa anan no mu denneennen.” (Adi. 7:1) Wowɔ gyidi a ɛma wutumi hu abɔfo baanan yi? Wutumi hu paa sɛ wɔayɛ krado sɛ wɔrebegyae mframa no mu ma ahohiahia kɛse no apae agu Satan wiase yi so? Sɛ wowɔ gyidi a ɛte saa a, ɛbɛma wode ahotoso aka asɛmpa no daa.
14. Dɛn na ɛka yɛn ma ‘yɛbɔ abɔnefo kɔkɔ sɛ womfi wɔn kwammɔne so’?
14 Nokware Kristofo afa Yehowa adamfo dedaw, na wɔwɔ anidaso sɛ wobenya daa nkwa. Nanso ɛsɛ sɛ yegye nokwasɛm yi tom: Ɛyɛ yɛn asɛde sɛ ‘yɛbɔ abɔnefo kɔkɔ ma wofi wɔn kwammɔne so na wonya nkwa.’ (Monkenkan Hesekiel 3:17-19.) Ampa, yɛmpɛ sɛ yedi mogya ho fɔ, nanso ɛnyɛ ɛno nkutoo nti na yɛka asɛm no. Yɛdɔ Yehowa ne yɛn yɔnko nipa; eyi paa na ɛka yɛn ma yɛka asɛm no. Yesu de Samariani mmɔborɔhunufo bi yɛɛ mfatoho, na eyi ma yehu nea ɔdɔ ne mmɔborɔhunu kyerɛ ankasa. Yɛn mu biara betumi abisa ne ho sɛ, ‘Mete sɛ Samariani no anaa ɔsɔfo no anaa Lewini no? Nnipa asɛm “yɛ me mmɔbɔ” te sɛ Samariani no ma enti mepɛ sɛ meka asɛm no kyerɛ wɔn? Anaa mede biribi yi me ho ano te sɛ ɔsɔfo ne Lewini a wɔfaa “ɔkwan no fã baabi kɔe” no?’ (Luka 10:25-37) Sɛ yegye Onyankopɔn bɔhyɛ di na yɛdɔ yɛn yɔnko nipa a, ɛbɛhyɛ yɛn mpamden ma yɛayɛ nea yebetumi biara aka asɛm no ansa na da no adu.
15. Adɛn nti na ɛyɛɛ Israelfo no sɛ wɔaka aguaa mu?
15 Mose nyaa “Onii a wonhu no no” mu gyidi, na bere a Israelfo fii Egypt a wɔn ani so tan wɔn no, saa gyidi no na ɛboaa no. Bible ka sɛ bere a “Israelfo no maa wɔn ani so hui sɛ Egyptfo no di wɔn akyi no, wɔbɔɔ hu na wofii ase su frɛɛ Yehowa.” (Ex. 14:10-12) Na ɛsɛ sɛ Israelfo no hu sɛ biribi saa na ɛbɛba efisɛ na Yehowa aka sɛ: “Mɛma Farao koma apirim na obetiw wɔn, na mede Farao ne n’asraafodɔm bɛhyɛ me ho anuonyam na Egyptfo ahu sɛ mene Yehowa.” (Ex. 14:4) Nanso Israelfo no amfa wɔn adwene ankɔ biribiara so sɛ nea wɔn ani hu. Ná Ɛpo Kɔkɔɔ no da wɔn anim kakrakaa, na Farao ne n’asraafodɔm ne wɔn nteaseɛnam taa wɔn so, na na nea odi wɔn anim de wɔn rekɔ yɛ akwakoraa guanhwɛfo a wadi mfe 80! Enti ɛyɛɛ wɔn sɛ wɔaka aguaa mu.
16. Ɔkwan bɛn so na gyidi hyɛɛ Mose den wɔ Ɛpo Kɔkɔɔ no ho?
16 Nanso Mose gyidi anhinhim. Adɛn ntia? Ne gyidi ma ohuu biribi a ɛsen ɛpo ne asraafodɔm koraa. Ohuu ‘sɛnea Yehowa begye wɔn nkwa.’ Na onim paa sɛ Yehowa bɛko ama Israelfo no. (Monkenkan Exodus 14:13, 14.) Mose gyidi hyɛɛ Onyankopɔn nkurɔfo nkuran. Bible ka sɛ: “Gyidi nti wɔfaa Po Kɔkɔɔ no mu te sɛ nea wɔnam asase kesee so, na bere a Egyptfo yɛe sɛ wɔrefa mu no, ɛmenee wɔn.” (Heb. 11:29) Afei “ɔman no suroo Yehowa, na wogyee Yehowa ne n’akoa Mose dii.”—Ex. 14:31.
17. Dɛn na ɛbɛsɔ yɛn gyidi ahwɛ daakye?
17 Ɛrenkyɛ yɛbɛkɔ tebea koro no ara mu, na ɛbɛyɛ te sɛ nea ahobammɔ nni baabiara. Ansa na Harmagedon befi ase no, na wiase nniso asɛe nyamesom ahyehyɛde akɛse a wɔn ho yɛ den sen yɛn koraa no. (Adi. 17:16) Enti ebia wɔbɛka sɛ, ‘Dawuro no mpo yɛamene na n’abaa.’ Yɛbɛyɛ sɛ ntontom bi wɔ wɔn ani so. Yehowa ankasa hyɛɛ nkɔm bi a ɛkyerɛ sɛ yɛn tebea bɛyɛ te sɛ nea yɛte ‘asase a ɛho da hɔ so a enni ɔfasu, adaban, anaa apon mpo.’ (Hes. 38:10-12, 14-16) Nnipa ani so no, ɛbɛyɛ sɛ nea nkwagye nni baabiara. Ɛba saa a, dɛn na wobɛyɛ?
18. Adɛn nti na yebetumi atintim wɔ ahohiahia kɛse no mu?
18 Ɛnsɛ sɛ yɛbɔ hu koraa. Adɛn ntia? Efisɛ Yehowa ankasa aka sɛ atumfoɔ no bɛtow ahyɛ ne nkurɔfo so, nanso wakyerɛ nea ebefi mu aba: “Ɛda a Gog bɛba Israel asase so no, m’abufuw bɛdɛw wɔ me hwenem. M’abufuhyew mu, m’anibere gya mu na mɛkasa.” (Hes. 38:18-23) Afei Onyankopɔn bɛsɛe wɔn a wɔatu wɔn ani asi ne nkurɔfo so nyinaa. Sɛ wowɔ gyidi sɛ Yehowa bɛbɔ wo ho ban wɔ ne “da kɛse a ɛyɛ hu” no mu a, wubehu ‘sɛnea Yehowa begye wo nkwa.’ Eyi bɛboa wo ma woakɔ so ara atintim.—Yoel 2:31, 32.
19. (a) Na Yehowa ne Mose adamfofa te sɛn? (b) Sɛ wuhu Yehowa “w’akwan nyinaa mu” a, nhyira bɛn na wubenya?
19 Wobɛyɛ dɛn asiesie wo ho ama nneɛma a ɛda yɛn anim no? Ɛno ara ne sɛ wobɛkɔ so ‘atintim te sɛ nea wuhu Onii a wonhu no no’! Sua ade na bɔ mpae daa na ama wo ne Yehowa Nyankopɔn adamfofa mu ayɛ den. Na Mose bɛn Yehowa paa, na Yehowa de no yɛɛ nneɛma akɛse pii, enti Bible ka sɛ na onim Mose “anim ne anim.” (Deut. 34:10) Ampa, dwuma a Yehowa de Mose dii da nsow koraa. Nanso sɛ wowɔ gyidi a, wo nso wubetumi abɛn Yehowa na ayɛ sɛ nea wuhu no ankasa. Sɛ wuhu Yehowa “w’akwan nyinaa mu” a, wahyɛ bɔ sɛ “ɔbɛma w’akwan ateɛ.”—Mmeb. 3:6.
^ nky. 11 Adanse kyerɛ sɛ abɔfo na Yehowa ma wokokunkum Egyptfo mmakan.—Dw. 78:49-51.
ASETENAM NSƐM
Sɛ mehwɛ mfe 65 a mede ayɛ bere nyinaa som adwuma no a, metumi aka paa sɛ mahu mmere pa pɛn. Nanso eyi nkyerɛ sɛ biribiara ayɛ sɔɔsɔɔ ama me. Da bi wɔ hɔ mpo a na m’abam abu. (Dw. 34:12; 94:19) Nanso ne nyinaa mu no, manya nhyira ne akomatɔyam wɔ m’asetena mu!
SEPTEMBER 7, 1950 na wɔfrɛɛ me kɔɔ Brooklyn Betel. Saa bere no na anuanom mmarima ne mmea 355 na wɔwɔ hɔ. Na wofi aman ahorow ahorow so na wɔaba hɔ. Sɛ wopɛ ɔbabun a wadi mfe 19 a wubenya bi, na saa ara nso na wopɛ akwakoraa anaa aberewa a wadi mfe 80 a wubenya bi. Na Betel abusua no mufo pii yɛ Kristofo a wɔasra wɔn.
Me maame na ɔboaa me ma mibehuu “anigye Nyankopɔn” no. (1 Tim. 1:11) Bere a ofii ase som Yehowa no, na meyɛ abarimaa. Mebɔɔ asu July 1, 1939 wɔ ɔmansin nhyiam bi ase wɔ Columbus, Nebraska, U.S.A. Saa bere no, na madi mfe du. Na yɛyɛ nnipa bɛyɛ ɔha na ahyiam wɔ ɔdan bi mu retie Joseph Rutherford kasa bi a wɔakyere agu apaawa so. Ɔkasa no asɛmti ne “Kankabi Nniso Anaa Ahofadi.” Yegu so retie kasa no, yehui sɛ nnipadɔm bi abegu dan no akyi. Wɔbɔ wuraa dan no mu pam yɛn fii kurom hɔ. Ɛbaa saa no, yekohyiaa onua bi fie wɔ kurow no akyi baabi toaa dwumadi no so. Wo ara wohwɛ nea ɛkɔɔ so yi a, ɛbɛyɛ dɛn na me werɛ afi da a mebɔɔ asu?
Me maame yɛɛ nea obetumi biara de nokware no duaa me mu. Ná me papa yɛ nipa pa, na na ɔntoto n’abusua ase. Nanso na n’ani nnye nyamesom ho, enti nea mɛyɛ wɔ asafo no mu deɛ na ɛmfa ne ho. Me maame ne anuanom a wɔwɔ Omaha Asafo no mu hyɛɛ me nkuran paa.
Aka kakra ma mawie ntoaso sukuu no, na ɛsɛ sɛ misi gyinae hwɛ nea mɛyɛ daakye. Saa bere no, edu akwamma biara a, na me ne m’atipɛnfo yɛ akwampaefo aboafo adwuma no bi.
Ná John Chimiklis ne Ted Jaracz yɛ mmerante asigyafo a afei na wɔawie Gilead Sukuu adesuakuw a ɛto so ason. Wɔma wɔbɛyɛɛ ahwɛfo akwantufo wɔ yɛn mpɔtam hɔ. Nea na ɛyɛ me nwonwa ne sɛ na wɔyɛ mmerante a wonnyinii pii—bɛyɛ mfe 20 ne kakra. Saa bere no na madi mfe 18, na na ɛrenkyɛ na mawie ntoaso sukuu. Meda so ara kae asɛm bi a Onua Chimiklis bisaa me. Na ɔpɛ sɛ ohu nea miwie sukuu a mɛyɛ. Bere a mekaa nea mɛyɛ no, ɔkae sɛ: “Mo! Fa wo ho hyɛ bere nyinaa som adwuma no mu ntɛm ara. Wunnim baabi a ɛde wo bɛkɔ akopue.” Afotu yi ne anuanom baanu yi nhwɛso pusuw me paa. Enti miwiee sukuu ara na mifii akwampae adwuma ase 1948.
Me ne m’awofo kɔɔ amanaman ntam nhyiam July 1950 wɔ Yankee Stadium, New York City. Bere a yɛwɔ hɔ no, mekɔɔ nhyiam a wɔyɛ ma wɔn a wɔpɛ sɛ wɔkɔsom wɔ Betel no bi. Akyiri yi mekyerɛw krataa sɛ mepɛ sɛ mesom wɔ hɔ.
Ɛwom, na me papa nsiw me kwan sɛ me ne wɔn bɛtena ayɛ akwampae adwuma no, nanso ɔkae sɛ ɛsɛ sɛ mitua sika kakra de boa dan ne aduan ho ka. Enti da bi wɔ August mu no, misiim sɛ merekɔhwehwɛ adwuma. Bere a menam kwan so no, meman faa baabi a yeyi yɛn nkrataa. Mihuu krataa bi a wɔakyerɛw afi Brooklyn abrɛ me. Na efi Nathan H. Knorr hɔ. Ɔkyerɛw sɛ: “Yɛn nsa aka krataa a wokyerɛw sɛ wopɛ sɛ wobɛyɛ adwuma wɔ Betel no. Migye di sɛ wopene so sɛ wobɛtena Betel wo nkwa nna nyinaa. Ɛnde, mepɛ sɛ woba Betel wɔ 124 Columbia Heights, Brooklyn, New York, September 7, 1950.”
Bere a me papa fii adwuma baa fie no, meka kyerɛɛ no sɛ manya adwuma. Ɔkae sɛ: “Ɛyɛ asɛmpa. Ɛhe na worekɔyɛ adwuma?” Mekae sɛ, “Brooklyn Betel. Bosome biara wɔbɛma me dɔla 10.” Ɛyɛɛ no nwonwa kakra, nanso ɔkae sɛ, sɛ ɛno na mepɛ sɛ meyɛ a, ɛnde menyere me ho nyɛ no yiye. Ankyɛ na me papa bɔɔ asu wɔ ɔmantam nhyiam bi ase wɔ Yankee Stadium 1953.
Anigyesɛm ne sɛ wɔfrɛɛ Alfred Nussrallah a na me ne no yɛ akwampae adwuma no nso sɛ ɔmmra Betel. Enti me ne no boom kɔe. Akyiri yi ɔwaree Joan na ɔne no kɔɔ Gilead. Wowiei no, wɔde wɔn kɔɔ Lebanon kɔyɛɛ asɛmpatrɛwfo wɔ hɔ. Akyiri yi wɔsan de wɔn baa United States maa Onua Nussrallah bɛyɛɛ ɔmansin sohwɛfo.
Baabi a midii kan yɛɛ adwuma wɔ Betel ne Bindery, baabi a wɔpam nhoma. Nhoma a edi kan a meyɛɛ ho adwuma ne What Has Religion Done for Mankind? Bɛyɛ asram awotwe akyi no, woyii me kɔɔ Ɔsom Dwumadibea (Service Department). Saa bere no na Onua Thomas J. Sullivan na ɔhwɛ hɔ. Ɛyɛɛ me dɛ sɛ me ne no yɛɛ adwuma. Na ɔne asafo no abɔ akyɛ, enti na n’adwenem abue na na n’ani so da hɔ. Misuaa nneɛma pii fii ne hɔ.
Bere a midii bɛyɛ mfe abiɛsa wɔ Ɔsom Dwumadibea hɔ no, Max Larson a na ɔhwɛ nhomatintim so no ka kyerɛɛ me sɛ Onua Knorr pɛ sɛ ohu me. Na ɛyɛ me sɛ gyama mayɛ bɔne bi na ɔrehwehwɛ me. Afei bere a mihuu nea enti a Onua Knorr afrɛ me no, miguu ahome. Na ɔpɛ sɛ ohu sɛ mayɛ m’adwene sɛ mefi Betel da bi. Na ɔrepɛ obi ne no ayɛ adwuma wɔ ne ɔfese bere tiaa bi, enti na ɔpɛ sɛ ohu sɛ metumi ayɛ adwuma no anaa. Meka kyerɛɛ no sɛ menyɛɛ m’adwene sɛ merebefi Betel. Meyɛɛ adwuma wɔ ne ɔfese hɔ mfe 20.
Masua nneɛma pii afi Onua Sullivan ne Onua Knorr ne afoforo a me ne wɔn ayɛ adwuma wɔ Betel te sɛ Milton Henschel, Klaus Jensen, Max Larson, Hugo Riemer, ne Grant Suiter hɔ, na daa meka sɛ, sɛ ɛyɛ sukuu a anka merentumi ntua ho ka.*
Mihui sɛ anuanom a me ne wɔn yɛɛ adwuma no ani ku adwuma a ɛhyɛ wɔn nsa wɔ ahyehyɛde no mu ho. Wotumi toto nneɛma fɛfɛɛfɛ. Yɛhwɛ Onua Knorr sɛɛ a, na okum ne ho yɛ adwuma. Nea na esi n’ani so ara ne sɛ Ahenni adwuma no bɛtrɛw akɔ baabiara. Wɔn a wɔne no yɛɛ adwuma no hui sɛ n’anim kɔ nyɛ den. Sɛ ɔne yɛn adwene nhyia wɔ asɛm bi ho mpo a, yetumi kyerɛ yɛn adwene na otie.
Bere bi Onua Knorr ka kyerɛɛ me sɛ nneɛma bi wɔ hɔ a yebu no sɛ ɛho nhia pii, nanso ɛsɛ sɛ yɛma yɛn ani ku nneɛma ɛte saa nyinaa ho. Ɔkaa biribi de yɛɛ nhwɛso. Ɔkae sɛ bere a ɔhwɛ nhomatintimbea so no, ɛyɛ a Onua Rutherford frɛ no wɔ fon so ka sɛ: “Onua Knorr, sɛ wopɔn adwuma na worebedidi a, brɛ me eraser a metumi de apopa ade. Mihia bi ayɛ adwuma.” Onua Knorr kae sɛ, onya te saa pɛ, na wakɔfa eraser no bi ahyɛ ne bɔtɔ mu. Enti dumien bɔe ara na ɔde akogu Onua Rutherford ɔfese. Na ɛyɛ ade ketewa bi, nanso na ehia Onua Rutherford paa. Afei Onua Knorr ka kyerɛɛ me sɛ: “Mesrɛ wo anɔpa biara ɛyɛ a sensene pɛnsere ano begu me pon so ma me.” Mesensenee pɛnsere ano maa no mfe pii.
Ná Onua Knorr taa ka sɛ, sɛ obi rekyerɛ wo adwuma bi a, wɛn w’aso tie. Da bi ɔkyerɛɛ me sɛnea menyɛ adwuma bi, nanso mantie no yiye. Memaa odii yaw paa. Asɛm no haw me, enti mekyerɛw krataa tiawa bi ka kyerɛɛ no sɛ ɛyɛ me yaw sɛ meyɛɛ saa. Mekae wɔ krataa no mu sɛ ɛbɛyɛ papa sɛ obeyi me afi ne ɔfese hɔ. Saa anɔpa no ara Onua Knorr baa me nkyɛn bɛkaa kyerɛɛ me sɛ: “Robert, mahu wo krataa no. Wudii mfomso, na me ne wo aka ho asɛm, enti migye di sɛ da foforo wobɛyɛ ahwɛyiye. Ma yɛntoa yɛn adwuma so.” Nea ɔkae no kaa me koma paa.
Bere a midii mfe awotwe wɔ Betel no, na menyɛɛ m’adwene sɛ mefi hɔ, nanso nneɛma sesae. Aka kakra ma yɛayɛ amanaman ntam nhyiam wɔ Yankee Stadium ne Polo Grounds wɔ 1958 mu no, mihyiaa onuawa bi a ɔde Lorraine Brookes. Midii kan huu no 1955. Saa bere no na ɔyɛ ɔkwampaefo wɔ Montreal, Canada. Nea na esi n’ani so ara ne bere nyinaa som adwuma no, na na wayɛ krado sɛ baabiara a Yehowa asafo no de no bɛkɔ no, ɔbɛkɔ. Eyi kaa me koma paa. Na Lorraine botae ara ne sɛ ɔbɛkɔ Gilead Sukuu. Enti bere a odii mfe 22 no, wɔfrɛɛ no sɛ ɔnkɔ Gilead Sukuu wɔ 1956 mu. Na ɛyɛ adesuakuw a ɛto so 27. Owiei no, wɔde no kɔɔ Brazil kɔyɛɛ ɔsɛmpatrɛwfo wɔ hɔ. Me ne Lorraine hyɛɛ yɛn adamfofa no mu gya afe 1958, na ɔpenee so sɛ ɔbɛware me. Yɛyɛɛ yɛn adwene sɛ yɛbɛware afe a edi hɔ no na yɛakɔyɛ asɛmpatrɛw adwuma.
Bere a meka kyerɛɛ Onua Knorr sɛ mepɛ sɛ meware no, ɔkae sɛ ɛbɛyɛ yiye a yɛntwɛn mfe abiɛsa ansa na yɛaware na yɛatumi asom wɔ Brooklyn Betel. Saa bere no, sɛ obi pɛ sɛ ɔware na ɔkɔ so tena Betel a, na ɛsɛ sɛ odi mfe du anaa nea ɛboro saa wɔ Betel na ne hokafo nso di mfe abiɛsa wɔ hɔ. Enti Lorraine penee so sɛ ɔbɛyɛ adwuma wɔ Brazil Betel mfe abien na wabɛyɛ afe biako wɔ Brooklyn Betel ansa na yɛaware.
Mfe abien a edi kan no deɛ na nkrataakyerɛw na yɛde di nkitaho. Saa bere no sɛ wofrɛ obi wɔ tɛlɛfon so a na ɛbɔ ka paa; na Intanɛt biara nso nni hɔ. Yɛwaree September 16, 1961, na hwɛ, Onua Knorr na ɔmaa yɛn ayeforohyia kasa no! Ampa, mfe kakra a yɛde twɛnee no yɛɛ yɛn ani so tenteenten. Nanso seesei sɛ yebu kɔmpɔ hwɛ yɛn akyi a, yehu sɛ eye paa sɛ yɛtwɛnee. Yɛaware bɛboro mfe 50 ni, na anigye ne akomatɔyam ahyɛ yɛn aware no mu den!
Afe 1964 no, minyaa hokwan kɔsrasraa baa dwumadibea ahorow wɔ aman ahorow so hyɛɛ wɔn nkuran. Saa bere no na yɛn yerenom nka yɛn ho nkɔ bi. Wɔyɛɛ nsakrae 1977; enti afei na yɛne yɛn yerenom kɔ. Saa afe no, me ne Lorraine kaa Grant ne Edith Suiter ho kɔsrasraa baa dwumadibea a ɛwɔ Germany, Austria, Greece, Cyprus, Turkey, ne Israel. Sɛ yɛka ne nyinaa bom a, makɔ aman bɛyɛ 70 so.
Akwantu yi biako de yɛn kopuee Brazil 1980 mu, na yɛkɔsraa kurow bi a ɛde Belém. Bere bi na Lorraine yɛ ɔsɛmpatrɛwfo wɔ hɔ. Afei nso yenyaa hokwan kɔsraa anuanom wɔ Manaus, na memaa ɔkasa wɔ stadium bi. Yɛwɔ hɔ no, yehui sɛ nnipa bi atew wɔn ho te baabi. Ɛyɛ Brazilfo amammerɛ sɛ, sɛ mmea rekyia obi a, wɔfew n’afono ho, na mmarima no nso rekyia a, wɔde nsa to nsayam. Nanso na nnipa a wɔatew wɔn ho yi nkyia bi. Adɛn ntia?
Na wɔyɛ yɛn nuanom Adansefo a wofi akwatafo atenae wɔ Amazon kwae mu. Na wɔmpɛ sɛ yare no bɛsan afoforo nti na wɔtew wɔn ho no. Nanso wohwɛ wɔn anim a wuhu sɛ wɔn ani agye paa. Eyi kaa yɛn koma; yɛn werɛ remfi da! Yesaia asɛm no yɛ nokware sɛ: “Me nkoa bedi ahurusi, koma pa nti.”—Yes. 65:14.
Me ne Lorraine de bɛboro mfe 60 na ayɛ bere nyinaa som adwuma no, na ne nyinaa mu no, yɛama Yehowa ahyehyɛde no akyerɛ yɛn kwan. Sɛ yɛkaakae nhyira a yɛanya a, yɛn ani gye paa. Seesei mintumi ntutu akwan te sɛ kan no, nanso daa mitumi yɛ adwuma de boa Akwankyerɛ Kuw no. Me ne Nsɛm Ho Dwumadi Boayikuw ne Ɔsom Boayikuw na ɛyɛ adwuma. Ɛyɛ me dɛ sɛ mitumi yɛ biribi kakra de boa anuanom a wɔwɔ wiase nyinaa. Ade a ɛyɛ yɛn nwonwa paa ne mmerante ne mmabaa pii a wɔatu wɔn ho ama reyɛ bere nyinaa som adwuma no. Wokura Yesaia su yi bi: “Mini, soma me”! (Yes. 6:8) Nnipadɔm a wɔreyɛ bere nyinaa som adwuma no ma mihu sɛ asɛm a ɔmansin sohwɛfo no ka kyerɛɛ me no yɛ nokware: “Fa wo ho hyɛ bere nyinaa som adwuma no mu ntɛm ara. Wunnim baabi a ɛde wo bɛkɔ akopue.”
^ nky. 20 Sɛ wopɛ anuanom a yɛabɔ wɔn din yi bi ho asɛm a hwɛ Ɔwɛn-Aban (Borɔfo de) a edidi so yi: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); ne Grant Suiter (September 1, 1983).
“Obiara ntumi nsom awuranom baanu . . . Muntumi nsom Onyankopɔn ne Ahonyade.”—MAT. 6:24.
1-3. (a) Mmusua pii sikasɛm te sɛn nnɛ, na dɛn na ebinom bɔ mmɔden sɛ wɔbɛyɛ de asɔ ano? (b) Sɛ obi pɛ sɛ otu kwan gyaw ne ba hɔ a, dɛn paa na ɔtaa dwen ho? (Hwɛ mfonini a ɛwɔ adesua yi mfiase no.)
ABABAA bi a ɔde Marilyn kae sɛ da biara ne kunu James befi adwuma aba no, na wabrɛ ayɛ sɛ nkontommire, nanso ne bosome akatua nnu baabiara.* Na Marilyn pɛ sɛ ɔboa ne kunu na nneɛma mu yɛ mmerɛw ma no. Bio nso na ɔpɛ sɛ wɔn ba Jimmy nya nneɛma a aba so a ne mfɛfo sukuufo wɔ no bi. Afei sɛ Marilyn to n’ani hwɛ n’akyi a, ohu sɛ abusuafo a aka nso hia mmoa, na ɔno koro yi ara na ɛsɛ sɛ ɔboa wɔn. Ɔsan hui sɛ ɛsɛ sɛ onya biribi to hɔ ma daakye. Na ne nnamfo pii atu kwan rekɔpɛ sika wɔ aman foforo so. Enti ɛyɛɛ no sɛ ɔnkɔ bi, nanso na n’adwene nsi no pi. Adɛn ntia?
2 Na Marilyn abusua da ne koma so, enti sɛ ɔhwɛ paa sɛ ɔrebegyaw wɔn hɔ akɔtena obi man so a, na ɛnyɛ no abodwo koraa. Ade biako a na ɛka abusua no bom ne Yehowa som. Sɛ otu kwan a, ɛbɛyɛ dɛn na ɔne wɔn abom ayɛ saa? Nanso ɛwɔ hɔ ara a, na biribi foforo aba ne tirim. Ɛyɛ a ɔka sɛ, ‘Ebinom atu kwan, nso wɔn mmusua da so ara resom Yehowa.’ Nanso ɔsan dwen asɛm no ho bio a, obisa ne ho sɛ, ‘Sɛ mitu kwan a, mɛyɛ dɛn atete Jimmy? Enti merebetumi atete me ba yi wɔ “Yehowa nteɛso ne nyansakyerɛ” mu wɔ Intanɛt so ma ayɛ yiye?’—Efe. 6:4.
3 Marilyn bisaa ebinom adwene. Na ne kunu mpɛ sɛ ɔkɔ, nanso na ɔmpɛ sɛ ɔhyɛ no sɛ ɔnsan. Asafo mu mpanyimfo ne anuanom bi tuu no fo sɛ ɔnsan, nanso anuanom mmea pii tutu guu n’asom sɛ ɔnkɔ. Wɔka kyerɛɛ no sɛ: “Sɛ wudwen w’abusua ho a, ɛnde wobɛkɔ. Hwɛ, baabiara a wowɔ biara, wubetumi asom Yehowa.” Ɛwom, na Marilyn adwenem ntene no, nanso ɔne James ne Jimmy dii nkra, na otuu kwan kɔɔ amannɔne sɛ ɔrekɔpɛ adwuma. Ɔrekɔ no, ɔhyɛɛ wɔn bɔ sɛ ɛrenkyɛ ɔbɛba.
4. Adɛn nti na ebinom gyaw wɔn abusua hɔ tu bata? Ɛba saa a, hefo na wɔhwɛ wɔn mma no?
4 Yehowa mpɛ sɛ ne nkoa bedi hia buruburoo. Nokwasɛm ne sɛ efi tete nyinaa, ɛtɔ da a Yehowa nkurɔfo tu bata na ohia ammene wɔn. (Dw. 37:25; Mmeb. 30:8) Wo deɛ hwɛ, bere bi a ɔkɔm kɛse bi sii Kanaan asase so no, Yakob somaa ne mma kɔɔ Egypt sɛ wɔnkɔtɔ aduan mmra na ɔkɔm ankum wɔn.* (Gen. 42:1, 2) Nanso ɛnnɛ nnipa dodow no ara a wotu kɔ amannɔne no, ɛnyɛ wɔn ano aduan na abɔ wɔn nti na wɔkɔ. Ɛtɔ da a na ɛka bi na ɛremene wɔn. Ebinom nso pɛ sɛ wɔn mmusua nya asetena pa, nanso ebia ɔman no sikasɛm nni mmoa wɔn. Enti nea wɔyɛ ara ne sɛ wogyaw wɔn mmusua hɔ kɔtena ɔman no fã baabi anaa wɔkɔtena amannɔne kɔpɛ sika. Wɔn a wotu bata a ɛte saa no taa gyaw wɔn mma nkumaa ma wɔn hokafo anaa wɔn mma mpanyimfo. Ebinom nso gyaw nkwadaa no ma wɔn nana anaa obusuani bi anaa nnamfo mpo. Ɛyɛ wɔn yaw sɛ wɔregyaw wɔn kunu anaa wɔn yere ne wɔn mma hɔ akɔtena amannɔne, nanso wɔte nka sɛ nea ɛsɛ sɛ wɔyɛ ara ni.
5, 6. (a) Yesu kae sɛ dɛn na ehia na obi ani agye na n’asom adwo no? (b) Honam fam nneɛma bɛn na Yesu kae sɛ n’asuafo mmɔ ho mpae? (d) Ɔkwan bɛn so na Yehowa hyira yɛn?
5 Yesu bere so no, na nnipa pii di hia. Ebia wɔn yam a anka wɔanya sika pii na ama wɔn asom adwo wɔn. (Mar. 14:7) Nanso na Yesu pɛ sɛ nnipa de wɔn werɛ hyɛ biribi a ɛtena hɔ daa mu. Na ɔpɛ sɛ wɔde wɔn werɛ hyɛ Yehowa mu, efisɛ ne nhyira na ɛma obi yɛ ɔdefo daa. Yesu kae wɔ ne Bepɔw so Asɛnka no mu sɛ, sɛ obi benya anigye ne asomdwoe a, nea ehia ne sɛ ɔne yɛn soro Agya no bɛfa adamfo, ɛnyɛ honam fam nneɛma.
6 Yesu kae sɛ yɛrebɔ mpae a, yɛnsrɛ “nnɛ aduan,” kyerɛ sɛ nea yehia da biara; wanka sɛ yɛnhwehwɛ sika ne asetena pa. Ɔkaa no pen sɛ: “Munnyae ademude a mohyehyɛ wɔ asase so no. . . . Mmom no, monhyehyɛ mo ademude ɔsoro.” (Mat. 6:9, 11, 19, 20) Momma yenya awerɛhyem sɛ Yehowa bedi ne bɔhyɛ so na wahyira yɛn. Sɛ Onyankopɔn hyira obi a, ɛnyɛ sɛ ogye no tom kɛkɛ, na mmom ɔma onya nea ohia ankasa. Nokware a ɛwɔ asɛm no mu ara ne sɛ, sɛ obi pɛ anigye ne asomdwoe paa a, nea ehia ne sɛ ɔde ne ho bɛto yɛn soro Agya Yehowa so, ɛnyɛ sika.—Monkenkan Mateo 6:24, 25, 31-34.
7. (a) Henanom na Yehowa de ahyɛ wɔn nsa sɛ wɔntete mmofra? (b) Adɛn nti na ɛsɛ sɛ awofo baanu no nyinaa bom tete mmofra no?
7 Sɛ paa sɛ ‘yɛrehwehwɛ Onyankopɔn trenee kan’ a, ade biako a yɛde bɛkyerɛ ne sɛ yɛbɛma yɛn ani aku yɛn abusua ho sɛnea Yehowa pɛ sɛ yɛyɛ no. Asɛm bi wɔ Mose Mmara no mu a Kristofo betumi de ayɛ adwuma: Ɛsɛ sɛ awofo tete wɔn mma ma wɔsom Yehowa. (Monkenkan Deuteronomium 6:6, 7.) Eyi yɛ asɛde a Onyankopɔn de ahyɛ awofo nsa, ɛnyɛ nananom anaa obi foforo biara. Ɔhene Solomon kae sɛ: “Me ba, tie wo papa nteɛso, na mpo wo maame mmara.” (Mmeb. 1:8) Yehowa pɛ sɛ abusua no tena bom na awofo no nyinaa atumi akyerɛkyerɛ mmofra no. (Mmeb. 31:10, 27, 28) Sɛ mmofra de wɔn ani hu ɔkwan a wɔn awofo fa so som Yehowa na wɔde wɔn aso te nsɛm a daa wɔka fa ne ho a, wosua nneɛma pii fi mu.
8, 9. (a) Sɛ maame anaa papa bi gyaw abusua no hɔ kɔtena baabi a, dɛn na ɛtaa ba? (b) Sɛ awarefo no mu bi tu kɔtena baabi a, asiane bɛn na ebetumi aba?
8 Ansa na nnipa bi betu bata akɔtena amannɔne no, wogye bere susuw nea wɔbɛfa mu ne ɔhaw a ɛde bɛba ho. Nanso wɔn mu dodow no ara nhu sɛnea akwantu no bɛka wɔn mmusua. (Mmeb. 22:3)* Yɛnsan mmra Marilyn asɛm no so. Bere a otuu ne to kɔe ara pɛ na n’ani gyinaa ne kunu ne ne ba no. Afei na ne werɛ ahow. Ne kunu ne ne ba no nso ani gyinaa no. Daa na wɔn ba Jimmy bisa no sɛ, “Mama, adɛn nti na wugyaw me hɔ?” Mfiase no na Marilyn adwene ne sɛ abosome kakra bi akyi no, ɔbɛsan aba, nanso n’ani baa ne ho so no, na abosome kakra no adan mfe pii. Afei ohui sɛ nneɛma resesa wɔ n’abusua mu, na ehu kaa no. Eduu baabi no sɛ ɔne Jimmy rebɔ nkɔmmɔ mpo a, abofra no ntene ne ho nkasa sɛ kan no. Afei na Marilyn werɛ ahow, na ɔkae sɛ: “Mihui sɛ abofra no nnɔ me bio.”
9 Sɛ awofo ne wɔn mma nte faako a, ɛka wɔn nsusuwii ne wɔn abrabɔ mpo.* Sɛ mmofra no susua na awofo no kohyem kyɛ a, epira wɔn paa. Marilyn ka kyerɛɛ ne ba Jimmy sɛ ne yiyedi nti na watu bata. Nanso abofra no anhu no saa; nea na onim ara ne sɛ ne maame agyaw no asi hɔ atu kwan. Mfiase no, na ɛyɛ no yaw sɛ ne maame nni hɔ. Nanso akyiri yi deɛ, bere biara a maame no befi akwantu mu abɛsra wɔn no, na ne ho yɛ Jimmy ahi. Na Jimmy tebea te sɛ mmofra pii a wɔn awofo agyaw wɔn hɔ atu kwan. Nea ne maame yɛe nti, na onni ɔdɔ mma no na kampɛsɛ watie n’asɛm.—Monkenkan Mmebusɛm 29:15.
10. (a) Sɛ awofo gyaw wɔn mma gu hɔ na nea wɔyɛ ara ne sɛ wɔbɛtotɔ nneɛma abrɛ wɔn a, ɛka mmofra no sɛn? (b) Sɛ maame anaa papa tu kɔtena baabi a, dɛn na ɔrentumi nyɛ mma mmofra no?
10 Marilyn bɔɔ mmɔden sɛ ɔbɛma ne ba no ani agye, enti na ɔtaa totɔ nneɛma de sika ka ho brɛ no. Nanso ohui sɛ ɛno mmom retwe abofra no fi ne ho. Bio, ohui sɛ ɔrekyerɛ abofra no sɛ sika ho hia sen n’abusua anaa Yehowa mpo. (Mmeb. 22:6) Ewiee ase no, Jimmy ka kyerɛɛ ne maame sɛ mma ɔmma bio; ɔntena amannɔne hɔ na ɔmmrɛ no nneɛma. Marilyn tenaa ase susuw asɛm no ho, na ohui sɛ krataa a ɔbɛkyerɛw ne ba no anaa telefon so a ɔne no bɛkasa kɛkɛ no nyɛ kwan a yɛfa so tete abofra. Ampa, na otumi hu ne ba no anim ne no bɔ nkɔmmɔ wɔ Intanɛt so, nanso ɔkae sɛ: “Worentumi mmam wo ba nyɛ no atuu na saa ara nso na worentumi mfew n’ano wɔ Intanɛt so.”
11. (a) Sɛ adwuma nti, obi gyaw ne kunu anaa ne yere hɔ kɔtena baabi a, ɛka aware no sɛn? (b) Dɛn na ɛkaa onuawa bi ma ohui sɛ ɛsɛ sɛ ɔsan kɔka n’abusua ho?
11 Aniberesɛm a ɛwɔ asɛm no mu koraa ne sɛ na Marilyn ne Yehowa ntam resɛe. Na ɔtaa toto asafo nhyiam ne asɛnka mu; nnawɔtwe biara na ɔkɔ pɛnkoro anaa ɔnkɔ mpo. Bio nso na n’aware da asiane mu. Na n’adwumawura de nna ho asɛm guan ne ho. Esiane sɛ Marilyn ne ne kunu nte faako a wobesusuw wɔn haw ho nti, na wɔne afoforo na ɛfa adwene, na ɛkaa dɛ anka wɔn baanu nyinaa resɛe aware. Ampa, Marilyn ne ne kunu no mu biara ansɛe aware, nanso ohui sɛ wɔn nan si baabi a ɛhɔ yɛ toro. Bible ka sɛ okunu ne ɔyere ani nnye na wonnya nna mu nkitahodi, nanso bere a okunu wɔ ha na ɔyere nso te nohoa yi, ɛbɛyɛ dɛn na atumi ayɛ yiye? Ɛbɛyɛ dɛn na Marilyn ahwɛ ne kunu anim aso no mu, na ɛbɛyɛ dɛn na ne kunu nso abam no aserew akyerɛ no? Ɛbɛyɛ dɛn na wɔn mu biara akyerɛ ‘ne dɔ’ na wama ne yɔnko “nea ɛsɛ”? (Nmd. 1:2; 1 Kor. 7:3, 5) Afei bere a wɔn baanu nni faako yi, ɛbɛyɛ dɛn na wɔne wɔn ba no abom asom Yehowa? Marilyn kae sɛ: “Bere bi mekɔɔ ɔmantam nhyiam bi na wosii so dua sɛ, sɛ obi betumi anya ne ti adidi mu Yehowa da kɛse no a, ehia paa sɛ ɔyɛ abusua som. Mihui sɛ ɛsɛ sɛ mesan kɔ fie.” Marilyn fii ase siesiee ɔne Yehowa ntam, na ɔhwɛɛ nea ɔbɛyɛ ama n’abusua agyina.
12. Bible mu afotu bɛn na yebetumi de aboa obi a watu bata agyaw n’abusua hɔ?
12 Bere a Marilyn sii gyinae sɛ ɔbɛsan akɔ fie no, ebinom bɔɔ n’aba so sɛ wasi gyinae pa, nanso na ɛnyɛ ebinom dɛ. N’asafo mu mpanyimfo kamfoo no sɛ wanya gyidi ne akokoduru sɛ ɔbɛsan akɔ fie. Nanso ebinom a wɔagyaw wɔn abusua hɔ abɛtena amannɔne no tutuu guu n’asom sɛ mma ɔnkɔ. Wɔka kyerɛ no sɛ “Hwɛ, ɛrenni gyina wobɛsan aba. Fie a worekɔ yi, wobɛyɛ dɛn ahwɛ wo ho?” Ɛnsɛ sɛ Kristofo ka nsɛm a ɛte saa de bu wɔn nuanom abam. Mmom ɛsɛ sɛ ‘wɔkae mmabaa ma wɔdɔ wɔn kununom na wɔdɔ wɔn mma, na wɔyɛ fie nnwuma’ de hwɛ wɔn mmusua “sɛnea ɛbɛyɛ a wɔnka Onyankopɔn asɛm no ho asɛmmɔne.”—Monkenkan Tito 2:3-5.
13, 14. Adɛn nti na yehia gyidi na yɛatumi atie Yehowa mmom sen abusuafo? Ma nhwɛso.
13 Wɔn a wɔatu bata yi pii nyaa ntetee bi a ɛka wɔn nneyɛe. Wɔn kurom amammerɛ hwehwɛ sɛ wotie wɔn abusuafo, titiriw wɔn awofo. Enti ehia sɛ Kristoni nya gyidi a emu yɛ den na watumi atie Yehowa mmom sen n’abusuafo.
14 Momma yɛmfa Carin asɛm yi nyɛ nhwɛso. Ɔkae sɛ: “Bere a mewoo me ba Don no, na me ne me kunu yɛ adwuma wɔ amannɔne. Emu hɔ ara na mifii ase suaa Bible. Na m’abusuafo nyinaa rehwɛ kwan sɛ mede Don bɛkɔ fie ma m’awofo ahwɛ no kosi sɛ yɛn sikasɛm bɛyɛ yiye.” Carin ka kyerɛɛ n’abusuafo sɛ ɔno ara bɛtete ne ba no. Ɔkaa saa no, abusuafo ne ne kunu nyinaa dii ne ho fɛw kae sɛ ɔyɛ kwadwofo na ɔmpɛ sɛ ɔyɛ adwuma boa ne kunu. Carin kae sɛ: “Nokwasɛm ne sɛ saa bere no na m’ankasa mpo nhu mfomso a ɛwɔ ho sɛ mɛkɔ akogya Don wɔ m’awofo nkyɛn mfe kakra. Nanso na minim sɛ Yehowa de ahyɛ awofo nsa sɛ wɔn na wɔntete wɔn mma.” Carin kunu nyɛ Ɔdansefo, na bere a Carin nyinsɛn bio no, ɔbarima no kae sɛ ontu nyinsɛn no ngu. Esiane sɛ bere a edi kan no Carin sii gyinae a ɛsɔ Yehowa ani nti, ɛhyɛɛ ne gyidi den ma osii ne bo sɛ ɔrentu nyinsɛn no ngu. Seesei ɔne ne kunu ne ne mma nyinaa ani agye sɛ wɔabom te faako. Sɛ Carin de abofra biako mpo kɔe sɛ n’awofo ntete no a, anka ebia ɛbɛyɛ asɛm foforo koraa.
15, 16. (a) Ntetee bɛn na onuawa bi nyae wɔ ne mmofraase? (b) Adɛn nti na wampene so sɛ ne babea bɛkɔ tebea a ɛte saa mu?
15 Momma yɛnhwɛ Ɔdansefo bi a ɔde Vicky. Ɔkae sɛ: “M’awofo de me kɔtenaa me nanabea nkyɛn, ɛnna wɔmaa me nuabea kumaa tenaa wɔn nkyɛn. Me ne me nana tenae mfe kakra. Bere a mesan kɔɔ m’awofo nkyɛn no, na mintumi mmɛn wɔn sɛnea ɛsɛ. Ná me nuabea no tumi bam wɔn ne wɔn bɔ nkɔmmɔ sɛnea ɔpɛ, nanso na mintumi ne m’awofo nyɛ saa. Minyinii mpo na mintumi ne wɔn mmɔ nkɔmmɔ nka me komam asɛm nkyerɛ wɔn. Me ne me nuabea no ama yɛn awofo ahu sɛ wɔbɔ akwakoraa ne aberewa a, yɛbɛhwɛ wɔn. Me deɛ ɛyɛ m’asɛde sɛ mehwɛ wɔn enti na mɛhwɛ wɔn, nanso me nuabea no deɛ, ɔdɔ paa nti na ɔbɛyɛ saa.”
16 Vicky kae sɛ: “Nea me maame de yɛɛ me no, saa ara na ɔpɛ sɛ mede yɛ me babea; ɔpɛ sɛ mede me ba no brɛ no na ɔtete no. Memaa ohui sɛ m’ani nnye ho saa.” Vicky ne ne kunu pɛ sɛ wɔn ara tete abofra no Yehowa akwan so. Ɔtoaa so sɛ: “Mempɛ sɛ mɛyɛ biribiara a ɛbɛsɛe me ne me ba no ntam.” Vicky ahu sɛ ade biako a ɛbɛma asi obi yiye ne sɛ ɔde Yehowa bedi kan wɔ n’asetenam na ɔde ne mmarasɛm abɔ ne bra. Eyi ho hia sen sɛ ɔbɛma sika anaa abusuasɛm agye ne ti. Yesu kaa no pen sɛ: “Obiara ntumi nsom awuranom baanu.” Obiara ntumi nsom Onyankopɔn ne Ahonyade.—Mat. 6:24; Ex. 23:2.
17, 18. (a) Gyinae bɛn na Kristofo betumi asi? (b) Nsɛmmisa bɛn na yebesusuw ho wɔ asɛm a edi hɔ no mu?
17 Yɛn Agya Yehowa ahyɛ bɔ sɛ, sɛ yɛde Ahenni no ne ne trenee di kan wɔ yɛn asetenam a, ɔbɛma yɛn nsa aka nea yehia. (Mat. 6:33) Saa bɔhyɛ yi nti, sɛ yɛkɔ ahokyere mu mpo a, ɛnsɛ sɛ yɛma asɛm no bobare yɛn, efisɛ Yehowa ahyɛ bɔ sɛ ɔbɛma ‘kwan abɛda ho’ na yɛammu Bible mu ahyɛde so. (Monkenkan 1 Korintofo 10:13.) Sɛ ‘yɛtɔ yɛn bo ase twɛn’ Yehowa na yɛbɔ no mpae brɛ yɛn ho ase di n’ahyɛde so a, ɛbɛkyerɛ sɛ ‘yɛde yɛn ho ato no so.’ Yɛyɛ saa a, ɔbɛboa yɛn; ɔremma yɛn nsa nsi fam. (Dw. 37:5, 7) Sɛ yebu Yehowa sɛ ɔno nkutoo ne yɛn wura na yɛde ne som di kan wɔ yɛn asetenam a, obehyira yɛn ma asi yɛn yiye.—Fa toto Genesis 39:3 ho.
18 Sɛ yetu bata gyaw yɛn abusua hɔ a, ɛde nsɛnnennen ba. Ɛnde, dɛn na yebetumi ayɛ de asiesie tebea no? Dɛn na yebetumi ayɛ de ahwɛ yɛn abusua a ɛrenkɔba sɛ yebegyaw wɔn hɔ akɔtena baabi? Dɛn na yebetumi ayɛ de ahyɛ afoforo nkuran na wɔne wɔn abusua atena? Yebesusuw nsɛmmisa yi ho wɔ asɛm a edi hɔ no mu.
^ nky. 1 Wɔasesa din ahorow no.
^ nky. 4 Bere a Yakob mma no gyaw wɔn mmusua hɔ kɔɔ Egypt no, akwantu no biara nni hɔ a wodi boroo nnawɔtwe abiɛsa. Afei bere a Yakob ne ne mma tu kɔɔ Egypt no, wɔde wɔn yerenom ne wɔn mma kaa wɔn ho kɔe.—Gen. 46:6, 7.
^ nky. 8 Hwɛ asɛm a wɔato din “Wɔn a Wotu Bata—Nea Wɔhwɛ Kwan ne Nea Esi Ankasa” wɔ February 2013 Nyan! mu.
^ nky. 9 Amanneɛbɔ kyerɛ sɛ, sɛ okunu anaa ɔyere gyaw ne hokafo anaa ne mma hɔ kɔtena amannɔne a, ɛde ɔhaw pii ba. Ɔhaw yi bi ne awaresɛe, ɔbarima ne ɔbarima anaa ɔbea ne ɔbea nna, ne mogyafra. Etumi ma mmofra bi yɛ bɔtee anaa nofonofo. Ebinom nso ani so yɛ krakra. Mmofra a wɔte saa ntumi nsua ade yiye wɔ sukuu, na ɛtɔ da mpo a na wɔpɛ sɛ wokum wɔn ho.
‘Nya akokoduru ka sɛ: “Yehowa ne me boafo.”’—HEB. 13:6.
1, 2. Sɛ wɔn a wɔatu bata san ba fie a, nsɛnnennen bɛn na wɔtaa hyia? (Hwɛ mfonini a ɛwɔ adesua yi mfiase no.)
NÁ Eduardo anya adwuma pa bi reyɛ wɔ amannɔne.* Bosome so a, ne sika twoo. Nanso bere a ɔne Yehowa Adansefo fii ase suaa Bible no, ohui sɛ n’asɛde titiriw ne sɛ ɔbɛhwɛ n’abusua na waboa wɔn ma wɔasom Yehowa. Enti ɔsan kɔɔ ne kurom.—Efe. 6:4.
2 Eduardo hui sɛ nea Yehowa pɛ ne sɛ ɔbɛkɔ akɔka n’abusua ho. Adesua a edi eyi anim no, yehui sɛ na nneɛma nyɛ mmerɛw mma Marilyn. Saa ara na Eduardo nso amfa no ahogono. Na ɛsɛ sɛ ɔtoto nneɛma yiye na ɔne ne yere ne ne mma ntam yɛ kama. Bio na ɔman no sikasɛm nyɛ papa, enti na aka sɛ obenya sika ahwɛ ne yere ne ne mma. Dɛn na ɔyɛe? Asafo no mufo bɛboa no anaa?
3. Sɛ awofo gyaw wɔn mma hɔ tu bata a, ɛka mmofra no sɛn?
3 Eduardo kae sɛ: “Bere a me mma hia me no, saa bere no na migyaw wɔn hɔ kɔe. Ná minni hɔ na makenkan Bible mu nsɛm akyerɛ wɔn, ne wɔn abɔ mpae, ayɛ wɔn atuu ne wɔn adi agorɔ.” (Deut. 6:7) Ne babea panyin a yɛfrɛ no Anna kae sɛ: “Bere a me papa nni hɔ no na m’ani nnye. Ɔbae no, na nea yɛde nim no ara ne n’anim ne ne nne. Bere a ɔyɛɛ me atuu mpo ampusuw me.”
4. Sɛ agya bi tu bata a, adɛn nti na ɛyɛ den sɛ obedi n’abusua so yiye?
4 Sɛ agya bi tu bata a, ɛbɛyɛ den sɛ ɔbɛkɔ so adi n’abusua so. Eduardo yere Ruby kae sɛ: “Me kunu tuu kwan no na madan agya ne ɛna bere koro mu. Me ara na na ɛsɛ sɛ metoto biribiara wɔ abusua no mu. Bere a Eduardo bae no, na ɛsɛ sɛ mihu sɛ ɔbarima wɔ fie enti ɛsɛ sɛ mɛbrɛ me ho ase ma no. Ɛnnɛ ne nnɛ nyinaa mpo, ɛtɔ da a ɛsɛ sɛ mekae me ho sɛ me kunu wɔ hɔ.” (Efe. 5:22, 23) Eduardo nso kae sɛ: “Me mmabea no anim akokwaw wɔn maame anim, enti biribiara a ne nkyɛn na wɔkɔ. Me ne me yere hui sɛ ehia sɛ yɛma mmofra no hu sɛ biakoyɛ wɔ yɛn ntam. Afei, na ɛsɛ sɛ meyɛ nsakrae a ehia na midi m’abusua anim yiye.”
5. Bere a Eduardo fi akwantu mu bae no, dɛn na ɔyɛ de siesiee n’abusua? Dɛn na efii mu bae?
5 Eduardo de sii n’ani so sɛ ɔbɛyɛ nea obetumi biara asiesie n’abusua na wɔaboa wɔn ma wɔasom Yehowa. Na ɔpɛ sɛ ɔde nokware no dua ne mma mu. Ɔkae sɛ: “Ɛnyɛ m’ano kɛkɛ na mede bɛka sɛ medɔ Yehowa, na mmom mede me nneyɛe nso bɛkyerɛ na ayɛ nhwɛso ama me mma no.” (1 Yoh. 3:18) Yehowa hyiraa Eduardo anaa? Ne ba Anna kae sɛ: “Yehui sɛ yɛn papa rebɔ ne ho mmɔden sɛ ɔbɛhwɛ abusua no yiye na waka yɛn aba ne nkyɛn. Ɛno boaa yɛn paa.” Ɔtoaa so sɛ: “Bere a yehui sɛ ne nkɔso reda adi wɔ asafo no mu no, na ɛyɛ yɛn dɛ. Na wiase no pɛ sɛ ɛtwe yɛn fi Yehowa ho, nanso yehui sɛ nokware no da yɛn awofo koma so, enti yesuasuaa wɔn. Paapa hyɛɛ yɛn bɔ sɛ ɔrennyaw yɛn hɔ bio, na ampa ara nso wannyaw yɛn hɔ. Sɛ ogyaw yɛn hɔ a, anka ebia minni Yehowa ahyehyɛde no mu nnɛ.”
6. Bere a ɔko gyina mu wɔ Balkan aman so no, dɛn na awofo bi hui?
6 Bere a ɔko sii Balkan aman so no, na Adansefo pii ntumi nkɔ adwuma, enti wonyaa bere maa wɔn mma wɔ fie. Wɔne wɔn mma no dii agorɔ, wɔne wɔn suaa ade na wɔne wɔn bɔɔ nkɔmmɔ. Enti osuahu ahorow kyerɛ sɛ bere a ɔko no gyina mu mpo no, na mmofra no ani gye. Dɛn na yesua fi mu? Yehu sɛ mmofra hia wɔn awofo sen sika ne akyɛde. Bible ka sɛ, sɛ awofo nya bere ma wɔn mma na wɔtete wɔn a, ‘wonyin a, wɔremfi ho.’—Mmeb. 22:6.
7, 8. (a) Mfomso bɛn na awofo a wofi akwantu mu ba no bi di? (b) Dɛn na awofo betumi ayɛ de asiesie wɔne wɔn mma ntam?
7 Sɛ awofo bi fi akwantu mu san ba fie a, wɔn mma de abufuw ne muna na ehyia wɔn. Wɔnyɛ biribiara nkyerɛ sɛ wɔahu mpo sɛ wɔn awofo aba. Awerɛhosɛm ne sɛ ebia papa anaa maame no bɛka sɛ, “Moyɛ bonniayɛ paa. Munnim sɛ ɔbrɛ bebrebe yi nyinaa mo ntia”? Nanso nokwasɛm ne sɛ mmofra no di yaw sɛ maame anaa papa no gyaw wɔn hɔ. Ɛnde, dɛn na maame anaa papa no bɛyɛ de asiesie tebea no?
8 Srɛ Yehowa sɛ ɔmma wo nhumu. Eyi bɛboa wo ma woate w’abusua ase. Afei sɛ wo ne wo yere ne wo mma rekasa a, gye tom sɛ woka ho bi na ɔhaw yi nyinaa aba. Sɛ wopa wɔn kyɛw a, ebia ebedwudwo wɔn koma. Sɛ wobɔ mmɔden sɛ wode yiye bɛto yiye a, wo yere ne wo mma behu sɛ wowɔ adwempa. Sɛ wunya abotare a, nkakrankakra w’abusua bɛka abɛn wo na wɔadi wo ni.
9. Sɛ Bible ka sɛ Kristoni “nhwɛ n’ankasa ne nnipa” a, adɛn nti na ɛnkyerɛ sɛ ɔmfa n’adwene nyinaa nni wiase ahonyade akyi?
9 Ɔsomafo Paulo kae sɛ, sɛ Kristofo nkwakoraa ne mmerewa hia mmoa a, ɛsɛ sɛ wɔn mma ne wɔn mmanana ‘tua wɔn awofo ne wɔn nananom ka sɛnea ɛsɛ.’ Nanso Paulo toaa so kae sɛ nea Kristofo hia ara ne wɔn ano aduan, nea wɔbɛhyɛ ne baabi a wɔde wɔn ti bɛto. Ɛnsɛ sɛ yɛde yɛ yɛn su sɛ yɛbɛhwehwɛ nneɛma a ɛbɛma afoforo afrɛ yɛn asomasi anaa ɔbenten anaa yebebiri yɛn mogya ani apɛ sika asum hɔ ama daakye. (Monkenkan 1 Timoteo 5:4, 8; 6:6-10.) Sɛ Bible ka sɛ Kristoni “nhwɛ n’ankasa ne nnipa” a, ɛnkyerɛ sɛ onni wiase ahonyade akyi. Ɛsɛ sɛ yɛkae sɛ wiase no retwam akɔ. (1 Yoh. 2:15-17) Ɛnsɛ sɛ yɛma ‘ahonyade daadaa’ yɛn anaa yɛma “asetena mu dadwen” bunkam yɛn so. Sɛ yɛyɛ saa a, yɛn abusua ‘rentumi nso nkwa ankasa no mu denneennen,’ na eyi bɛma nkwa a yebenya wɔ Onyankopɔn wiase foforo mu no ho aba asɛm.—Mar. 4:19; Luka 21:34-36; 1 Tim. 6:19.
10. Adɛn nti na ɛbɛyɛ papa sɛ yɛrenyɛ biribi a ɛde ka bɛhyɛ yɛn kɔn?
10 Yehowa nim sɛ yehia sika kakra. Nanso sika ntumi mmɔ yɛn ho ban; mmom nyansa a efi Yehowa hɔ na ebetumi ayɛ saa. (Ɔsɛnk. 7:12; Luka 12:15) Nkurɔfo a wɔpɛ sɛ wɔkɔ aburokyiri no pii ntumi nhu nea wɔde wɔn ho rekɔto mu. Afei nso biribiara nkyerɛ sɛ woduu hɔ ara na woanya adwuma reyɛ ma sika reba waawaa. Ɛtɔ da bi mpo a, wɔbɛkɔ no na asiane na ɛda hɔ retwɛn wɔn. Ebinom befi akwantu mu aba fie no na ɛka na ɛso wɔn. Ɛba saa a, bere a wɔde bɛsom Onyankopɔn no na wɔde resom wɔn a wɔde wɔn ka no. (Monkenkan Mmebusɛm 22:7.) Enti ne papa mu no, ɛnsɛ sɛ woyɛ biribi a ɛde ka bɛhyɛ wo kɔn.
11. Sɛ abusua bi tumi toto wɔn sikasɛm yiye a, ɔkwan bɛn so na ɛtew wɔn dadwen so?
11 Bere a Eduardo fi akwantu mu bae no, ohui sɛ ɛsɛ sɛ ɔtoto ne sikasɛm yiye na watumi ahwɛ n’abusua. Ɔne ne yere tena ase sesee nneɛma a wobehia ne sika a wɔbɛsɛe wɔ ho. Wotwitwaa nneɛma so koraa, enti nneɛma a kan na wɔtotɔ no, wogyae pii. Abusua no nyinaa gye toom, na wɔhwɛe sɛ wɔrentotɔ nneɛma biara a ɛho nhia.* Eduardo kae sɛ: “Yeyii yɛn mma fii sukuu a nkurɔfo atew a agye din (private school) de wɔn kɔɔ aban sukuu.” Ɔne ne n’abusua bɔɔ mpae sɛ Yehowa mmoa no na onnya adwuma a ɛrentwitware ne som mu. Yehowa tiee mpaebɔ no anaa?
12, 13. Dɛn na agya bi yɛe de boaa n’abusua, na ɔkwan bɛn so na Yehowa hyiraa no?
12 Eduardo kae sɛ: “Bere a mebae no, na nneɛma mu yɛ den paa. Mfe abien a edi kan no deɛ na minhu so koraa. Na m’akatua nye, enti sika kakra a mewɔ da hɔ no na na yɛde twitwa yɛn ho. Daa mefi adwuma bɛba fie no na mabubu. Nanso yɛantoto adesua mu, na daa na yebom kɔ asɛnka.” Eduardo bɔɔ ne tirim pɔw sɛ ɔrenyɛ adwuma biara a ɛbɛma watu kwan agyaw n’abusua hɔ. Ɔkae sɛ: “Misuaa nnwuma ahorow pii, enti sɛ ha anyɛ yiye a, na madan kɔ foforo so.”
13 Ná Eduardo de ka bi a ɛsɛ sɛ otua, nanso na ontumi ntua no ntɛmtɛm, enti daa na nsiho no reyɛ kɛse. Nanso eyi anhaw Eduardo; nea na ɛyɛ no dɛ ne sɛ ɔne n’abusua abom resom Yehowa. Eyi na Yehowa hwehwɛ sɛ awofo yɛ. Eduardo kae sɛ: “Sɛ wokyɛ sika a na minya wɔ amannɔne no mu du a, seesei minnya emu biako mpo, nanso yemmua nna. ‘Yehowa nsa nyɛ tiaa.’ Yesii gyinae mpo sɛ yɛbɛyɛ akwampae adwuma no. Anigyesɛm ne sɛ yefii akwampae adwuma ase no, ankyɛ na ɔman no sikasɛm fii ase yɛɛ yiye. Enti na ɛnyɛ den sɛ yɛn nsa bɛka nneɛma a yehia.”—Yes. 59:1.
14, 15. Sɛ abusuafo pɛ sɛ obi de honhom fam nneɛma sesa ahonyade a, dɛn na ɔbɛyɛ? Sɛ yɛyɛ nhwɛso pa a, dɛn na ebetumi afi mu aba?
14 Baabi wɔ hɔ a nnipa susuw sɛ ɛyɛ wɔn asɛde sɛ wɔma wɔn abusuafo ne wɔn nnamfo sika anaa akyɛde. Eduardo kae sɛ: “Ɛyɛ yɛn amammerɛ sɛ yɛbɛkyɛ afoforo ade, na ɛyɛ yɛn dɛ sɛ yɛbɛyɛ saa. Nanso ɛnyɛ biribiara na wubetumi ayɛ.” Eduardo ama n’abusuafo ahu sɛ kakra a obetumi ayɛ aboa wɔn deɛ ɔbɛyɛ, nanso ehia sɛ ɔhwɛ ne yere ne ne mma na wotumi som Yehowa yiye.
15 Ebinom nyaa kwan sɛ wɔbɛkɔ amannɔne, nanso wɔn yerenom ne wɔn mma nti, wɔankɔ. Saa ara na ebinom a wɔwɔ amannɔne sii gyinae sɛ wɔbɛba fie. Saafo no mu pii nnya no ahogono koraa. Abusuafo tu wɔn ano gu wɔn so na wɔka sɛ wɔadi abusua no huammɔ. Ebinom koraa ka sɛ wɔn tirim yɛ den na wɔmpɛ abusua no yiye. Nea enti a asɛm no haw abusuafo no ne sɛ wosusuw sɛ wɔama wɔn ano aduan abɔ wɔn. (Mmeb. 19:6, 7) Eduardo ba Anna kae sɛ: “Sɛ yɛamfa honhom fam nneɛma ansesa ahonyade a, ebia bere rekɔ so no abusuafo no bi behu sɛ yɛn som ne yɛn biribiara. Sɛ wutie abusuafo yɛ nea wɔbɛka biara a, ɛbɛyɛ dɛn na wɔahu sɛ wo som ho hia wo.”—Fa toto 1 Petro 3:1, 2.
16. (a) Ɔkwan bɛn so na obi betumi ‘de nsusuwii hunu adaadaa ne ho’? (Yak. 1:22) (b) Gyinaesi bɛn na Yehowa hyira so?
16 Onuawa bi gyaw ne kunu ne ne mma hɔ kɔɔ amannɔne. Bere a oduu hɔ no, ɔka kyerɛɛ mpanyimfo no sɛ: “Yɛde nneɛma pii bɔɔ afɔre ansa na meretumi aba ha. Na me kunu yɛ asafo mu panyin, na akwantu yi nti ɔde ne mpanyinni too hɔ. Enti migye di paa sɛ Yehowa behyira akwantu yi so.” Sɛ wiase agyapade nti obi de hokwan a ɔwɔ wɔ asafo no mu to hɔ a, ɛbɛyɛ dɛn na asɔ Yehowa ani? Sɛ yesi gyinae a ɛne n’apɛde nhyia a, ɛbɛyɛ dɛn na obehyira yɛn? Nanso sɛ yɛde yɛn werɛ hyɛ Yehowa mu na yesi gyinae pa a, yebenya n’anim dom.—Monkenkan Hebrifo 11:6; 1 Yohane 5:13-15.
17. Adɛn nti na ɛsɛ sɛ yɛhwehwɛ Yehowa akwankyerɛ ansa na yɛasi gyinae, na yɛbɛyɛ no sɛn?
17 Hwehwɛ Yehowa akwankyerɛ ansa na woasi gyinae, na ɛnyɛ bere a woasi gyinae no awie. Bɔ mpae srɛ Yehowa sɛ ɔmma wo honhom kronkron ne nyansa a ɛbɛkyerɛ wo kwan. (2 Tim. 1:7) Bisa wo ho sɛ: ‘Metie Yehowa wɔ biribiara mu anaa? Sɛ mpo merehyia ɔtaa a, metie no?’ Sɛ saa a, ɛnde sɛ ɔka sɛ wo ne w’abusua mmom ntena, na eyi bɛma wo sikasɛm aba fam mpo a, wubetie? (Luka 14:33) Hwehwɛ afotu fi mpanyimfo no hɔ na nya gyidi sɛ, sɛ wudi Yehowa akwankyerɛ akyi a, ɔno nso bedi ne bɔhyɛ so na waboa wo. Mpanyimfo no ntumi nsi gyinae mma wo, nanso wobetumi aboa wo ma woahu nea woyɛ a w’ani begye.—2 Kor. 1:24.
18. Hena na ɛyɛ n’asɛde sɛ ɔhwɛ abusua no? Dɛn na afoforo betumi ayɛ de aboa?
18 Yehowa hwɛ kwan sɛ abusua ti biara bɛhwɛ n’abusua da biara. Sɛ kwan bi bue ma obi sɛ ɔbɛkɔ amannɔne anaa sɛ afoforo guan ne ho sɛ ɔnkɔ, na osi gyinae sɛ ɔrennyaw n’abusua hɔ a, ɛsɛ sɛ yɛkamfo no na yɛbɔ mpae ma no. Sɛ atoyerɛnkyɛm si anaa yare bɔ yɛn nua bi mpofirim a, ɛyɛ hokwan a yɛde bɛkyerɛ yɛn dɔ. (Gal. 6:2, 5; 1 Pet. 3:8) Sɛ Kristoni bi ho kam saa a, wubetumi de sika aboa no? Anaa sɛ wuhu sɛ ohia adwuma bi ayɛ a, wubetumi aboa no ma wahwehwɛ bi? Sɛ woyɛ saa a, ebia ɛremma n’adwenem sɛ obegyaw n’abusua hɔ akɔhwehwɛ adwuma wɔ baabi.—Mmeb. 3:27, 28; 1 Yoh. 3:17.
19, 20. Adɛn nti na Kristofo betumi anya awerɛhyem sɛ Yehowa bɛboa wɔn?
19 Bible ka sɛ: “Mommma sikanibere mmma mo asetena mu, na momma nea mowɔ no ara nnɔɔso mma mo. Na waka sɛ: ‘Merennyaw wo na merempa wo nso da.’ Ɛma yenya akokoduru ka sɛ: ‘Yehowa ne me boafo; merensuro. Dɛn na onipa betumi ayɛ me?’” (Heb. 13:5, 6) Dɛn na ɛkyerɛ sɛ asɛm yi yɛ nokware?
20 Asɛm a asafo mu panyin bi kae ma yehu nokwasɛm bi. Ɔpanyin yi wɔ ɔman bi a wodi hia mu, na ɔkae sɛ: “Nkurɔfo taa ka sɛ Yehowa Adansefo deɛ daa na wɔn ani agye. Wohu nso sɛ Adansefo a ahia wɔn mpo siesie wɔn ho kama na wuhu wɔn a wobɛka sɛ wodi yiye sen afoforo.” Eyi ara na Yesu hyɛɛ bɔ sɛ wɔn a wɔde Ahenni no bedi kan no benya. (Mat. 6:28-30, 33) Yɛn soro Agya Yehowa dɔ wo na ɔpɛ sɛ esi wo ne wo mma yiye. Bible ka sɛ, ‘Yehowa de n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.’ (2 Be. 16:9) Yehowa akyerɛ yɛn kwan a yɛbɛfa so ahwɛ yɛn mmusua na yɛn nsa aka nea yehia. Sɛ yedi so a, ɛbɛkyerɛ sɛ yɛdɔ no na yɛwɔ ne mu gyidi. Efisɛ “eyi ne nea Onyankopɔn dɔ kyerɛ, sɛ yebedi n’ahyɛde so; na n’ahyɛde nyɛ den.”—1 Yoh. 5:3.
21, 22. Adɛn nti na woasi wo bo sɛ wode wo werɛ bɛhyɛ Yehowa mu?
21 Eduardo kae sɛ: “Bere a migyaw me yere ne me mma hɔ kɔtena amannɔne no deɛ, merentumi nyɛ ho hwee. Nea mmoa adi no, wonni nkɔ. Wɔn a na me ne wɔn yɛ adwuma no pii anya wɔn ho, nanso wonni anigye. Ɔhaw a wɔn mmusua refa mu no nyɛ asɛm ketewa. Nanso me ne me yere ne me mma ani gye paa! Na nea ɛyɛ me anika koraa ne sɛ anuanom a wɔwɔ yɛn man yi mu nni bi, nanso wɔntoto Yehowa som ase koraa. Yɛn nyinaa ahu sɛ asɛm a Yesu kae no yɛ nokware.”—Monkenkan Mateo 6:33.
22 Enti nya akokoduru! Tie Yehowa na fa wo werɛ hyɛ ne mu. Sɛ wodɔ Onyankopɔn, na wodɔ wo yere ne wo mma a, ɛbɛka wo ma woahwɛ w’abusua yiye. Woyɛ saa a, wubehu sɛ ‘Yehowa ne wo boafo’ ampa.
^ nky. 1 Wɔasesa din ahorow no.
^ nky. 11 Hwɛ asɛm a wɔato din “How to Manage Money” (“Sɛnea Wobɛtoto Wo Sikasɛm”) wɔ September 2011 Nyan! (Borɔfo de no) mu.
“Yehowa aniwa wɔ baabiara; ɛhwɛ abɔnefo ne apapafo nyinaa.”—MMEB. 15:3.
1, 2. Yehowa ani wɔ yɛn so, nanso ɛnte sɛ afiri a wɔde hwɛ nea nnipa reyɛ. Adɛn ntia?
SƐ WOKƆ aman pii so a, aban no de mfiri asisi mmeae horow a wɔde hwɛ nea ɛrekɔ so. Ɛma wohu kar a ɛredi akɔneaba ne akwanhyia a esisi. Sɛ drɔbani bi de kar bɔ obi na oguan a, mfiri no bɛboa polisifo ma wakyere no. Mfiri yi nti, ɛyɛ den sɛ obi bɛyɛ bɔne na wafa ne ho adi.
2 Bible ka sɛ Yehowa ani “wɔ baabiara.’ (Mmeb. 15:3) Ɛnde, eyi kyerɛ sɛ Yehowa te soro a nea ɔyɛ ara ne sɛ ɔde n’ani di yɛn akyi hwɛ nea yɛreyɛ biara anaa? Ɔde n’ani to rehwɛ yɛn sɛ yebebu ne mmara so na watwe yɛn aso anaa? (Yer. 16:17; Heb. 4:13) Ɛnte saa koraa! Mmom Yehowa ani wɔ yɛn so efisɛ ɔdɔ yɛn mu biara na ɔpɛ sɛ esi yɛn yiye.—1 Pet. 3:12.
3. Nneɛma anum bɛn na yɛrebesusuw ho?
3 Dɛn na ɛbɛma yɛahu sɛ ɔdɔ nti na Onyankopɔn ani wɔ yɛn so? Momma yɛnhwɛ nneɛma anum a ɛma yetumi ka sɛ ɔdɔ nti na Onyankopɔn ani wɔ yɛn so. (1) Ohu sɛ yɛretɔ kɔ bɔne so a ɔbɔ yɛn kɔkɔ. (2) Sɛ yetu anammɔn bɔne bi a, ɔteɛ yɛn so. (3) Ɔde Bible mu afotusɛm kyerɛ yɛn kwan. (4) Yɛkɔ ahohia mu a, ɔboa yɛn. (5) Ohu adepa wɔ yɛn ho a, ohyira yɛn.
4. Adɛn nti na Yehowa bɔɔ Kain kɔkɔ sɛ ‘bɔne butuw n’abobow ano’?
4 Nea edi kan no, momma yɛnhwɛ ɔkwan a Onyankopɔn fa so bɔ yɛn kɔkɔ bere a wahu sɛ yɛretɔ kɔ bɔne so no. (1 Be. 28:9) Momma yɛmfa Kain asɛm no nyɛ nhwɛso. Bere a Yehowa poo Kain afɔre no, ne “bo fuwii denneennen.” (Monkenkan Genesis 4:3-7.) Yehowa huu saa no, ɔbɔɔ Kain kɔkɔ sɛ ‘ɔnsakra nyɛ papa’ anyɛ saa a ‘bɔne butuw n’abobow ano’ retwɛn no. Onyankopɔn bisaa no sɛ: “Adɛn na wunni no so?” Na Onyankopɔn pɛ sɛ Kain tie no na ‘n’anim ba nyam.’ Sɛ Kain tiee Onyankopɔn a, anka obenya n’anim dom.
5. Ɔkwan bɛn na Yehowa fa so bɔ yɛn kɔkɔ?
5 Ɛnnɛ nso ɛ? Yehowa ani hu nea ɛwɔ yɛn komam tɔnn. Yɛn adwene ne yɛn nsusuwii nyinaa onim; yɛrentumi mfa nsie no. Onyankopɔn yɛ agya a ɔdɔ yɛn na ɔpɛ sɛ yɛyɛ nea ɛteɛ bere nyinaa, nanso ɔnhyɛ yɛn. Sɛ ohu sɛ yɛretɔ kɔ bɔne so a, ɔbɔ yɛn kɔkɔ. Ɔkwan bɛn so? Da biara a yɛbɛkan Bible anaa asafo nhoma anaa yɛbɛkɔ asafo nhyiam no, yenya asɛm bi a ɛboa yɛn ma yɛkwati nsusuwii bɔne. Woakenkan biribi anaa woate afotusɛm bi a ɛboaa wo ma wudii ɔhaw bi so? Eyi nyinaa yɛ kɔkɔbɔ a efi Yehowa hɔ, na ɔde ma yɛn ne bere mu.
6, 7. (a) Adanse bɛn na ɛwɔ hɔ a ɛkyerɛ sɛ Yehowa dwen ne somfo biara ho? (b) Wobɛyɛ dɛn anya Yehowa kɔkɔbɔ so mfaso?
6 Kɔkɔbɔ a Yehowa de ma yɛn yi nyinaa yɛ adanse a ɛkyerɛ pefee sɛ ɔdɔ yɛn na n’ani ku yɛn mu biara ho. Ɛyɛ nokware, wɔankyerɛw Bible no amma wo nkutoo; ɛwɔ hɔ fi teteete. Saa ara na Onyankopɔn ahyehyɛde no yɛ nhoma ma nnipa mpempem pii; wɔnyɛ mma wo nko ara. Bio nso sɛ yɛkɔ Kristofo nhyiam a, wotu asafo mũ no nyinaa fo. Nanso eyi nyinaa mu no, yebetumi aka sɛ Yehowa ani wɔ wo so na ɔtwe w’adwene si n’Asɛm so de siesie wo. Eyi nyinaa kyerɛ sɛ Yehowa dwen wo ho.
77 Yɛbɛyɛ dɛn anya Onyankopɔn kɔkɔbɔ so mfaso? Nea edi kan, ɛsɛ sɛ yehu sɛ odwen yɛn ho. Afei ɛsɛ sɛ yegye n’Asɛm tom na yɛde yɛ adwuma. Enti sɛ yɛwɔ nsusuwii bi a Onyankopɔn ani nnye ho a, ɛsɛ sɛ yetu ase ntɛm. (Monkenkan Yesaia 55:6, 7.) Sɛ Yehowa tu yɛn fo na yetie a, yɛbɛkwati ɔhaw pii. Ɛnde, sɛ yedi mfomso bi nso ɛ? Mmoa bɛn na yɛn soro Agya no wɔ ma yɛn?
8, 9. Sɛ obi tu yɛn fo a, adɛn nti na yebetumi aka sɛ ɛyɛ adanse a ɛkyerɛ sɛ Yehowa dwen yɛn ho na n’ani wɔ yɛn so? Ma nhwɛso.
8 Sɛ yedi mfomso na Yehowa teɛ yɛn so a, ɛkyerɛ sɛ odwen yɛn ho. (Monkenkan Hebrifo 12:5, 6.) Ɛwom, sɛ wɔteɛ obi so a, ɛnyɛ no dɛ. (Heb. 12:11) Nanso sɛ obi teɛ yɛn so a, ɛsɛ sɛ yehu adwene a onii no de reyɛ saa. Ɛnyɛ adwene no ne sɛ obegu yɛn anim ase anaa ɔbɛhyɛ yɛn aniwu, na mmom ɔpɛ sɛ yɛkwati biribi a ebetumi asɛe yɛne Yehowa ntam. Enti ɔtɔ ne bo ase de Bible boa yɛn ma yɛsesa yɛn akwan yɛ nea Onyankopɔn pɛ. Ɛsɛ sɛ yɛkae sɛ Yehowa hɔ na afotu no fi, na yɛn asɛm hia no sen obi foforo biara.
9 Sɛnea Yehowa dwen yɛn ho no, saa ara na yɛn nuanom a wotu yɛn fo no nso dwen yɛn ho. Nhwɛso bi ni: Ansa na onua bi rebegye nokware no, na ɔtaa hwɛ aguamansɛm, nea wɔfrɛ no ponografi anaa pono no. Ɔbɔɔ mmɔden dii subammɔne no so, nanso ɛwom ara a na ɛyɛ no sɛ ɔnkɔhwɛ. Bere a ɔtɔɔ fon foforo no, na akɔyɛ sɛ gya a wasan aka asɔ ano. (Yak. 1:14, 15) Ofii ase hwɛɛ pono wɔ Intanɛt so bio. Da bi na ɔredi nkurɔfo adanse wɔ tɛlɛfon so. Ogu so no, ɔde ne fon maa ɔpanyin bi sɛ ɔnhwehwɛ address bi wɔ so. Bere a ɔpanyin no remiamia fon no so no, nneɛma a ohui daa no adi sɛ onua no de hwɛ pono. Ntɛm ara ɔpanyin no tuu no fo ma ohuu asiane a ɛwom. Onua no brɛɛ ne ho ase gyee nteɛso toom, na akyiri yi koraa otumi dii saa mmerɛwyɛ no so. Eyi kyerɛ sɛ yɛn soro Agya no hu bɔne a ahintaw na ɔteɛ yɛn so ansa na nneɛma agye nsam. Momma yɛnna Yehowa ase sɛ odwen yɛn ho saa.
10, 11. (a) Dɛn na ɛbɛkyerɛ sɛ ‘yɛahu Onyankopɔn yɛn akwan nyinaa mu’? (b) Ɔkwan bɛn so na abusua bi de Yehowa akwankyerɛ yɛɛ adwuma?
10 Odwontofo no too dwom, na ɔka kyerɛɛ Yehowa sɛ: “W’afotu na wode bɛkyerɛ me kwan.” (Dw. 73:24) Sɛ yehia akwankyerɛ na yɛdan kɔ Onyankopɔn Asɛm so a, ɛkyerɛ sɛ ‘yɛahu no yɛn akwan nyinaa mu.’ Bible ma yehu Yehowa adwene, na yɛde mu afotu yɛ adwuma a, ɛka yɛn bɛn yɛn soro Agya no. Bio, Bible boa yɛn ma yehu sɛnea yɛbɛhwɛ yɛne yɛn mmusua.—Mmeb. 3:6.
11 Yɛwɔ adanse a ɛkyerɛ sɛ Yehowa kyerɛ ne nkurɔfo kwan. Na onua bi ne ne yere ne ne mma te Philippines mantam baabi a wɔfrɛ hɔ Masbate. Ná wɔte obi asase so yɛ kuadwuma. Na wɔn mma dɔɔso nanso na ɔne ne yere nyinaa yɛ daa akwampaefo. Da bi wonyaa krataa fii asasewura no hɔ sɛ wontu mfi asase no so. Wɔn bɔne ne sɛn? Na obi atwa atoro ato wɔn so sɛ wɔnyɛ anokwafo. Ɛhe na onua yi ne n’abusua bɛfa? Na asɛm no haw no, nanso ɔkae sɛ: “Yehowa bɛkyerɛ. Daa ɔhwɛ yɛn, enti yenim sɛ nea ebesi biara ɔbɛhwɛ yɛn.” Yehowa amma onua no nsa ansi fam. Nna kakra bi akyi no, asasewura no ka kyerɛɛ wɔn sɛ wɔntena wɔn baabi. Dɛn na ɛma ɔsesaa n’adwene? Asasewura no hyɛɛ no nsow sɛ ntwatoso yi nyinaa akyi no, Adansefo yi maa Bible mu afotusɛm kyerɛɛ wɔn kwan; wɔdaa obu adi na wɔne obiara tenaa kama. Suban a abusua yi daa no adi no kaa asasewura no maa ɔsan de asase no bi mpo kaa wɔn ho. (Monkenkan 1 Petro 2:12.) Eyi ma yehu sɛ ampa Yehowa nam n’Asɛm no so boa yɛn wɔ ahohia bere mu.
12, 13. Tebea bɛn na ɛbɛma ebinom aka sɛ gyama Onyankopɔn nhu wɔn haw?
12 Ɛtɔ da bi a na akɔyɛ sɛ ɔhaw bi aba atenaseɛ. Ebia na yare koankorɔ bi abɛsoɛ yɛn, anaa abusuafo resɔre tia yɛn, anaa yɛrehyia ɔtaa bi. Ɛtɔ da mpo a na nsɛmnsɛm bi wɔ yɛne asafo no muni bi ntam, anaa yɛne n’adwene nhyia koraa wɔ biribi ho. Eyi nyinaa betumi ama yɛn ho ahiahia yɛn.
13 Ebia onua bi bɛka biribi ma ahye wo paa. Anhwɛ a wobɛka wɔ wo tirim sɛ: ‘Onyankopɔn asafo mu paa na eyi rekɔ so?’ Wobɛhwɛ mpo na onua no anya hokwan pii wɔ asafo no mu, na obiara nso bɔ no din pa. Ebia wobɛka sɛ: ‘Dɛn koraa na ɛrekɔ so yi? Enti Yehowa nhu anaa? Da bɛn na ɔbɛkeka ne ho?’—Dw. 13:1, 2; Hab. 1:2, 3.
14. Dɛn nti na ɛtɔ da a Onyankopɔn mfa ne ho nnye yɛn haw mu?
14 Yehowa hu nneɛma kɔ akyiri sen yɛn, enti onim nea enti a ɔmfaa ne ho nnyee asɛm no mu. Ebia wobɛka sɛ obi aka asɛm bi atia wo, nanso Onyankopɔn ani so no, ebia ɛnyɛ saa na asɛm no te. Wobɛhwɛ mpo na asɛm no fã kɛse no ara fi wo. Wo deɛ hwɛ, ɛyɛ afotu na na onua no de rema wo anaa? Wunsusuw sɛ anka ɛsɛ sɛ wotɔ wo bo ase susuw ho? Onua Karl Klein suahu betumi aboa yɛn. Onua yi bɛyɛɛ Akwankyerɛ Kuw no muni, na bere a ɔreka ne suahu no, ɔkae sɛ bere bi Onua J. F. Rutherford kaa n’anim. Ɛno akyi Onua Rutherford hyiaa no kyiaa no fɛfɛɛfɛ sɛ: “Karl, ɛte sɛn?” Nanso Onua Klein de ne menem na egyee so. Onua Rutherford hui sɛ Onua Klein afa ne ho abufuw, enti ɔbɔɔ no kɔkɔ sɛ ɔnhwɛ ne ho yiye na wantɔ Ɔbonsam afiri mu. Akyiri yi Onua Klein ankasa kyerɛw sɛ: “Ɛtɔ da a onua bi de afotu bɛma yɛn, na wobɛhwɛ mu no na ɛyɛ asɛm a odi ka. Sɛ ɛba saa na yenya ne ho menasepɔw a, na yɛrekeka kɔ Ɔbonsam afiri ho.”*
15. Sɛ yɛkɔ ahohia mu a, dɛn na ɛsɛ sɛ ɛtena yɛn adwenem?
15 Sɛ yɛkɔ ahohia mu a, nea yɛpɛ ara ne sɛ ɔhaw no befi yɛn so ntɛm. Nanso ɛsɛ sɛ yenya abotare. Adɛn ntia? Ma yɛnyɛ mfatoho bi. Fa no sɛ woreka kar na woakodu baabi a kar abɔ apee so, enti wugyina faako. Wunnim bere tenten a wode begyina hɔ. Sɛ woannya abotare na woyɛ w’adwene sɛ wobɛkɔ akɔfa baabi foforo a, anhwɛ a wobɛyera. Ebewie ase no na woasɛe bere pii. Sɛ wunyaa abotare twɛnee a, ebia anka ɛremma saa. Yɛn nso sɛ yehyia ɔhaw bi a, ehia sɛ yenya abotare na yɛfa ɔkwan a Onyankopɔn Asɛm abɔ ato hɔ no so. Ɛno na ɛbɛboa yɛn ma yɛatumi agyina yɛn haw ano.
16. Sɛ yɛkɔ ahohia mu a, adɛn nti na ebia Yehowa remfa ne ho nnye mu ntɛm?
16 Yɛkɔ ahohia mu a, ɛnyɛ bere nyinaa na Yehowa de ne ho gye mu. Ebia ɔpɛ sɛ ɛhyɛ yɛn baninha. (Monkenkan 1 Petro 5:6-10.) Eyi nkyerɛ sɛ ɔno na ɔma yɛkɔ ahohia mu. (Yak. 1:13) ‘Yɛn tamfo Bonsam’ na ɔde ɔhaw dodow no ara ba yɛn so. Ɛno mpo no, ebia Onyankopɔn bɛma kwan ma yɛafa saa tebea no mu na ahyɛ yɛn den. Yɛn amanehunu nyinaa Yehowa ani tua, na esiane sɛ ‘odwen yɛn ho’ nti, ɔremma ahohia no ntena yɛn so daa. Ɛnde, sɛ wokɔ ahohia mu a, wuhu sɛ Yehowa dwen wo ho na n’ani wɔ wo so? Wowɔ awerɛhyem sɛ ɔbɛhyɛ wo den ma woagyina mu?—2 Kor. 4:7-9.
17. Adɛn nti na Yehowa hwehwɛ obiara komam?
17 Ade titiriw bi paa nti na Onyankopɔn hwehwɛ yɛn koma mu. Ɔmaa ne diyifo Hanani kɔka kyerɛɛ Ɔhene Asa sɛ: “Yehowa de, n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.” (2 Be. 16:9) Ɛwom, Onyankopɔn hui sɛ Asa koma nni mũ, nanso sɛ wokɔ so yɛ adepa a, ‘ɔde n’ahoɔden bedi ama wo.’
18. Sɛ ɛyɛ wo sɛ obiara nhu wo nnwuma pa a, dɛn na ɛsɛ sɛ wokae wɔ Yehowa ho? (Hwɛ mfonini a ɛwɔ adesua yi mfiase no.)
18 Onyankopɔn pɛ sɛ ‘yɛhwehwɛ papa,’ ‘yɛdɔ papa,’ na ‘yɛyɛ papa.’ Yɛyɛ saa a, ɔno nso ‘behu yɛn mmɔbɔ.’ (Amos 5:14, 15; 1 Pet. 3:11, 12) Yehowa hu nneɛma pa a treneefo yɛ na ohyira wɔn. (Dw. 34:15) Yɛnhwɛ Hebrifo mmea baanu bi a wogye awoɔ. Na obiako de Sifra na obiako de Pua. Bere a Israelfo wɔ nkoasom mu wɔ Egypt no, Farao hyɛe sɛ, sɛ Israelni bi wo na ɔyɛ ɔbarima a wonkum no. Nanso na mmea baanu yi suro Onyankopɔn sen Farao, enti wɔkoraa mmofra no so. Yehowa huu mmea yi nnwuma pa, enti “akyiri yi ɔma wonyaa mmusua.” (Ex. 1:15-17, 20, 21) Ɛtɔ da a ɛbɛyɛ yɛn sɛ obiara nhu yɛn nnwuma pa, nanso nneɛma pa a yɛyɛ no Yehowa ani tua, na obetua yɛn so ka.—Mat. 6:4, 6; 1 Tim. 5:25; Heb. 6:10.
19. Ɛyɛɛ dɛn na onuawa bi hui sɛ Yehowa ani mpa nnwuma pa a yɛyɛ so?
19 Onuawa bi a ofi Hungary a ɔte Austria hui sɛ Onyankopɔn ani tua ne nnwuma pa nyinaa. Da bi onuawa yi nsa kaa address bi sɛ ɔnkɔhwehwɛ Hungaryni bea bi ne no nsua Bible. Onuawa no antwentwɛn ne nan ase koraa na ɔkɔɔ ɔbea no fie, nanso wanto obiara. Ɛtɔ da bi a na wagyaw nhoma wɔ hɔ. Da bi wɔ hɔ nso a, ɔkyerɛw lɛtɛ ne ne tɛlɛfon nɔma de to hɔ. Ɛtɔ da a ɛyɛ no sɛ obi wɔ hɔ nanso obom a obiara nnye so. Ɔkɔɔ hɔ toatoaa so saa afe biako ne fã. Afei da bi a ɔkɔɔ hɔ no, ɔbea bi de serew hyiaa no ka kyerɛɛ no sɛ: “Mesrɛ wo bra mu. Makenkan biribiara a wugyaw wɔ fie ha no, na meretwɛn wo.” Asɛm no ara ne sɛ yare nti, na ɔbea no aka mpa mu, na na ne ho mmae no sɛ ɔne afoforo bɛkasa. Onuawa no ne ɔbea yi fii ase suaa Bible. Anokwa, onuawa no brɛ anyɛ kwa; Onyankopɔn hyiraa so!
20. Sɛ wuhu sɛ Yehowa ani wɔ wo so a, ɛka wo sɛn?
20 Yehowa hu wo nnwuma pa, na obetua wo ka. Onyankopɔn ani wɔ wo so, nanso ɛno nkyerɛ sɛ n’ani di w’akyi te sɛ afiri bi a esi baabi rehwɛ nea woreyɛ. Mmom Onyankopɔn dwen wo ho na ɔpɛ sɛ esi wo yiye, enti ka bɛn no.
^ nky. 14 Onua Klein asetenam nsɛm baa October 1, 1984, Ɔwɛn-Aban (Borɔfo de) mu.
KYERƐWNSƐM no ma yehu tebea ahorow a ɛmaa ebinom suan wɔn ntade mu. Ɛnnɛ sɛ obi kenkan saa nsɛm no a ebia ɛbɛyɛ no nwonwa, nanso na ɛyɛ kwan a Yudafo fa so kyerɛ sɛ wɔn werɛ ahow, wɔn anim agu ase, anaa wɔn bo afuw.
Sɛ yɛbɛyɛ nhwɛso a, bere a Yosef nuanom tɔn no kɔɔ nkoasom mu no, Ruben ‘suanee n’atade mu.’ Na bere a wɔka kyerɛɛ ne papa Yakob sɛ aboa bi akyere Yosef no, ɔno nso “suanee n’atade mu.” (Gen. 37:18-35) Hiob nso ‘suan n’atade’ mu bere a ɔtee sɛ ne mma nyinaa awu no. (Hiob 1:18-20) Bere a atamfo dii Israelfo so nkonim na wokum Ɔsɔfo Panyin Eli mma baanu na wɔfaa apam adaka no kɔe no, ɔbarima a ɔbɛbɔɔ amanneɛ no duu Eli anim no, na “wasuan n’atade mu.” (1 Sam. 4:12-17) Afei bere a Yosia tee Mmara no mu nsɛm na ohuu mfomso a ne manfo adi no, “osuan n’atade mu.”—2 Ahe. 22:8-13.
Wɔredi Yesu asɛm no, Ɔsɔfo Panyin Kaiafa “suan n’atade nguguso mu” kae sɛ Yesu aka abususɛm. (Mat. 26:59-66) Tete rabifo hyɛɛ mmara bi sɛ obiara a ɔbɛte sɛ obi reka Onyankopɔn din ho abususɛm no, onsuan n’atade mu. Nanso akyiri yi bere a wɔsɛee Yerusalem asɔrefi no, rabifo bi kae sɛ “seesei deɛ sɛ obi te sɛ wɔreka Onyankopɔn din ho abususɛm a, ɛho nhia sɛ osuan n’atade mu, anyɛ saa a n’atade no bɛtete pasaa.”
Nokwasɛm ne sɛ, sɛ obi suan n’atade mu, na awerɛhow a ɔredi no mfi ne koma mu a, ɛnka hwee wɔ Onyankopɔn ani so. Enti Yehowa ka kyerɛɛ ne nkurɔfo sɛ ‘wonsuan wɔn koma mu, na ɛnyɛ wɔn ntade mu, na wɔnsan mmra ne nkyɛn.’—Yoel 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn dwom 33 Munnsuro Wɔn!***
Dwom 33
Munnsuro Wɔn!
(Mateo 10:28)
1. Monkɔ anim m’adansefo,
Monkɔka asɛmpa no.
Momfa akokod’ru nka;
Momma nnipa nyinaa nhu
Sɛ me Ba Kristo di hene;
Watow Satan ato fam;
Ɛrenkyɛ ɔbɛky’re Satan;
Yebenya ahofadi.
(Nnyeso)
2. Mo atamfo no bɛdɔɔso,
Wɔbɛma mo asuro,
Wɔbɛs’rew akyerɛ mo,
Nanso wɔbɛdaadaa mo.
Wɔde ɔtan bɛba mo so,
Ɛnsɛ sɛ musuro wɔn;
Mɛkora anokwafo so
Akosi nkonimdi mu.
(Nnyeso)
3. Munnsuro hwee, me w’rɛ mfii mo;
Meda so yɛ kyɛm ma mo.
Muwu akono mpo a,
Medi owu so nkonim.
Nsuro nea okum honam
Na ontumi nkum ɔkra.
Munni nokware daa nyinaa;
Mɛma moadu botae ho!
(NNYESO)
O m’adɔfo, munnsuro wɔn,
Na wɔntumi nyɛ mo hwee.
Mɛkora m’anokwafo so;
Wɔte sɛ m’ani kosua.
(Hwɛ Deut. 32:10; Neh. 4:14; Dw. 59:1; 83:2, 3 nso.)
^ ***sn dwom 133 Hwehwɛ Nyankopɔn na Nya Nkwa***
Dwom 133
Hwehwɛ Nyankopɔn na Nya Nkwa
(Sefania 2:3)
1. Aman no aka ’bom;
Wɔsɔre tia Kristo no.
Nyankopɔn bere no asõ,
Amanaman bere no.
Ahemfo b’re asã;
Ɔs’ro nniso betim daa.
Ɛnkyɛ Kristo bɛsɛe n’atamfo.
Na ɛrenka akyi da.
(Nnyeso)
2. Obiara wɔ hokwan;
Ebi tie asɛmpa no.
Ebi nso mpɛ sɛ wɔbɛtie,
Yɛnhyɛ obi sɛ ontie.
Sɔhwɛ pii bɛto yɛn,
Nanso yebedi nkonim.
Yehowa hwɛ n’anokwafo so;
Na obetie yɛn sufrɛ.
(NNYESO)
Hwehwɛ Nyankopɔn na nya nkwa,
Fa ahotoso hwehwɛ no.
Hwehwɛ ne trenee,
Di nokware daa,
Gyina ne tumidi akyi.
Yehowa wɔ tumi kɛse,
Obegye wo nkwa.
(Hwɛ 1 Sam. 2:9; Dw. 2:2, 3, 9; Mmeb. 2:8; Mat. 6:33 nso.)
^ ***sn dwom 81 “Ma Yɛn Gyidi Nyɛ Kɛse”***
Dwom 81
“Ma Yɛn Gyidi Nyɛ Kɛse”
(Luka 17:5)
1. Yehowa, yɛn nyinaa yɛ abɔnefo,
Enti bɔne ahyɛ yɛn koma mã.
Ɛno nti ɛsɛ sɛ yɛhwɛ yɛn ho yie
Na yɛanhwere Nyankopɔn mu gyidi.
(Nnyeso)
2. Gyidi nni hɔ a, yentumi nsɔ w’ani.
Yɛn gyidi nti, yebenya akatua.
Gyidi kɛse, etumi bɔ yɛn ho ban;
Yɛde ahotoso hwɛ daakye kwan.
(NNYESO)
O Yehowa, ma yɛn gyidi nyɛ kɛse.
Yɛsrɛ wo fa yɛn ahiade ma yɛn.
Hu yɛn mmɔbɔ na ma yɛn gyidi kɛse.
Yɛde yɛn nnwuma bɛkamfo wo daa.
(Hwɛ Gen. 8:21; Heb. 11:6; 12:1 nso.)
^ ***sn dwom 132 Nkonimdi Dwom***
Dwom 132
Nkonimdi Dwom
(Exodus 15:1)
1. Kamfo Yehowa, Efisɛ wɔama ne din no so.
N’atamfo Egyptfo, Waka wɔn agu po mu.
Kamfo Yehowa;
Ɔyɛ Ade Nyinaa so Tumfoɔ.
Ne din ne Yehowa,
Wadi nkonim no awie.
(Nnyeso)
2. Hwɛ, aman nyinaa, Wɔko tia Otumfoɔ Yehowa.
Wɔyɛ den sen Farao, Nanso wɔbɛdi nkogu.
Ɔsɛe retwɛn wɔn;
Wɔrentumi ntwa Harmagedon.
Ɛnkyɛ ɔbɛky’rɛ sɛ
Ɔne Yehowa ampa.
(NNYESO)
Otumfoɔ, Yehowa Nyankopɔn,
Wo nko na wonsakra da biara da.
Ɛnkyɛ, wobɛkã w’atamfo agu,
Na woatew wo din kronkron ho.
(Hwɛ Dw. 2:2, 9; 92:8; Mal. 3:6; Adi. 16:16 nso.)
^ ***sn dwom 62 Hena na Yɛsom No?***
Dwom 62
Hena na Yɛsom No?
(Romafo 14:8)
1. Hena na wosom no?
Hena na wubetie no?
Onyame bɛn na wokotow no?
Ky’rɛ nea wopɛ sɛ wosom no.
Wuntumi nsom baanu;
Wɔn nyinaa ntumi nkyɛ
Ɔdɔ a efi wo koma mu no;
Wo som no renkosi hwee.
2. Hena na wosom no?
Hena ne wo Nyankopɔn?
Ɔt’rofo anaa ɔnokwafo,
Hena na wobɛsom no nnɛ?
Wiase yi Kaesare,
Wubetie ɔno anaa?
Anaa wubetie ɔs’ro Nyankopɔn
Na woayɛ n’apɛde daa?
3. Hena na mɛsom no?
Yehowa na mɛtie no.
Me s’ro Agya no na mɛsom no;
Mɛtua me bɔhyɛ ama no.
Ɔtɔɔ me aboɔden;
Ɔno na mɛsom no daa.
Ne Ba no awu de agye me nkwa;
Mɛhyɛ ne din anuonyam.
(Hwɛ Yos. 24:15; Dw. 116:14, 18; 2 Tim. 2:19 nso.)
^ ***sn dwom 106 Nea Yehowa Bɛfa No Adamfo***
Dwom 106
Nea Yehowa Bɛfa No Adamfo
(Dwom 15)
1. Yehowa Nyankopɔn,
Hena ne w’adamfo?
Hena na ɔbɛtena wo fie?
Hena na wobɛn no?
Wɔn a wɔtie w’Asɛm,
Wɔn a wɔgye wo di;
Wɔn a wɔdi nokware ma wo.
Wɔn na wɔba wo nkyɛn.
2. Yehowa Nyankopɔn,
Hena na wodɔ no?
Hena na ɔbɛba w’agua ho?
Hena na wunim no?
Wɔn a wɔbɔ wo din,
Wɔn a wɔtie w’Asɛm,
Anokwafo ne wɔn a wɔbɔ
Wo din no baabiara.
3. Yɛn dadwen da wo so,
Yɛaba w’anim mpaebɔ.
Wotwe yɛn ba wo nkyɛn, wodɔ yɛn,
Wudwen yɛn ho ampa.
Yɛbɛyɛ w’adamfo.
Yɛne wo bɛbɔ daa.
Yenni adamfo bi te sɛ wo,
Yebedi w’akyi daa.
(Hwɛ Dw. 139:1; 1 Pet. 5:6, 7 nso.)
^ ***sn dwom 22 “Yehowa Ne Me Hwɛfo”***
Dwom 22
“Yehowa Ne Me Hwɛfo”
(Dwom 23)
1. Yehowa ne me Hwɛfo pa;
Ɛno nti na minsuro.
Ɔno ne nea ɔhwɛ ne nguan yie;
Ne werɛ remfi wɔn da.
Ɔde me kɔ nsu pa ho,
Na ohyira me kra daa.
Ne din no nti ɔkyerɛ me kwan;
Mefa ɔkwantrenee so.
Ne din no nti ɔkyerɛ me kwan;
Mefa ɔkwantrenee so.
2. Menam esum kabii mu a,
Mɛnantew mu, minsuro.
Me Hwɛfo Kɛse no ka me ho;
Ne poma bɔ me ho ban.
Ɔde ngo sra me t’ri mu;
Me k’ruwa yɛ mã bu so.
N’adɔe bedi m’akyi daa nyinaa,
Ne fie na mɛtena daa.
N’adɔe bedi m’akyi daa nyinaa,
Ne fie na mɛtena daa.
3. Me Hwɛfo wɔ nyansa ne dɔ!
N’ayeyi dwom na mɛto.
Mɛka n’ayamye ho asɛm no,
Aky’rɛ ahobrɛasefo.
Mɛdi n’Asɛm so nokwarem,
Mɛnantew ne kwan so yie.
Hokwan a manya de resom no,
Mɛky’rɛ ho anisɔ daa.
Hokwan a manya de resom no,
Mɛky’rɛ ho anisɔ daa.
(Hwɛ Dw. 28:9; 80:1 nso.)
^ ***sn dwom 95 “Monka Nhwɛ na Munhu sɛ Yehowa Ye”***
Dwom 95
“Monka Nhwɛ na Munhu sɛ Yehowa Ye”
(Dwom 34:8)
1. Yɛpɛ yɛn Nyankopɔn som no;
Asɛnka adwuma yɛ dɛ.
Yɛde yɛn b’re pii bɛka asɛm no,
Yɛbɛma obiara ate.
(Nnyeso)
2. Ebinom de b’re nyinaa som,
Wɔn ademude dɔɔso pii.
Nyankopɔn de wɔn ahiade ma wɔn;
Wɔnya anigye da biara.
(NNYESO)
Yehowa ka sɛ: ‘Mommɛka nhwɛ,
Na mubehu sɛ miye.’
Nyankopɔn som de, mfaso wɔ so.
Yɛayɛ nea yebetumi.
(Hwɛ Mar. 14:8; Luka 21:2; 1 Tim. 1:12; 6:6 nso.)
^ ***sn dwom 69 Ma Minhu W’akwan***
Dwom 69
Ma Minhu W’akwan
(Dwom 25:4)
1. Yehowa yɛn Nyankopɔn, yɛaba w’anim,
Yɛayɛ asõ ama wo frɛ no.
W’Asɛm yɛ kanea, ɛhyerɛn yɛn kwan so,
Ɛno ma yehu wo nokware.
(Nnyeso)
2. O yɛn Nyankopɔn, wo nyansa mu dɔ sɛ;
W’atemmu ma yenya anigye.
W’Asɛm yɛ nwonwa, wo nnwuma yɛ kɛse;
Wo nokware bɛtena hɔ daa.
(NNYESO)
Ky’rɛ me w’akwan, na ma minnya nimdeɛ;
Ma menyɛ asõ ntie w’ahyɛde pa.
Ma mennantew wo nokware kwan so.
Ma w’ahyɛde nyɛ m’anigye kɛse.
(Hwɛ Ex. 33:13; Dw. 1:2; 119:27, 35, 73, 105 nso.)
^ ***sn dwom 120 Di Asɛm no So na Nya Nhyira***
Dwom 120
Di Asɛm no So na Nya Nhyira
(Luka 11:28)
1. Dɛn na yɛde bɛky’rɛ sɛ yetie Kristo?
N’asɛm bɛma yɛn kwan so ahyerɛn.
Yetie n’Asɛm no a, yɛn ani begye;
Yebedi so na yɛanya nhyira.
(Nnyeso)
2. Yɛn abrabɔ te sɛ nea yɛresi dan.
Enti fa wo dan si ɔbotan so.
Sɛ wudi Yesu akwanky’rɛ nyinaa so,
Ɛbɛma wo fie no agyina daa.
(Nnyeso)
3. Dua a esi asubɔnten ho yɛ fɛ,
Etumi sow aba b’re nyinaa mu.
Enti yebetie Onyankopɔn asɛm.
Obehyira yɛn na wama yɛn nkwa.
(NNYESO)
Tie Onyankopɔn asɛm,
Di so na onhyira wo.
Wopɛ sɛ wokɔ anigye mu a,
Tie Onyankopɔn asɛm.
(Hwɛ Deut. 28:2; Dw. 1:3; Mmeb. 10:22; Mat. 7:24-27 nso.)
^ nky. 6 (Ex. 1:22-2:10) Afei Farao ka kyerɛɛ ne manfo sɛ: “Abofra biara a wɔbɛwo no foforo no, sɛ ɔyɛ ɔbarima a, montow no nkyene Nil asubɔnten mu, na ɔbea de, momma ɔntena ase.”
2 Saa bere no, ɔbarima bi a ofi Lewi fie kɔwaree Lewi babea bi. 2 Ɔbea no nyinsɛn woo ɔbabarima. Na bere a ohuu sɛnea ne ho yɛ fɛ no, ɔde no siei asram abiɛsa. 3 Bere a ohui sɛ ontumi mfa no nsie bio no, ɔfaa demmire kɛntɛn bi de kootaa ne amane yɛɛ ho na ɔde abofra no too mu de no kosii wura bi mu wɔ Nil asubɔnten ho. 4 Afei ne nuabea kogyinaa baabi hwɛɛ nea ɛbɛto no. 5 Akyiri yi Farao babea baa Nil asubɔnten ho sɛ ɔrebeguare, na na ne mmaawa nenam asubɔnten no ho. Na ohui sɛ kɛntɛn bi si nwura no mu. Ɛhɔ ara na ɔsomaa n’abaawa biako sɛ ɔnkɔfa mmra. 6 Obuee so no, ohui sɛ abarimaa no da mu a ɔresu. Na ɔyɛɛ no mmɔbɔ na ɔkae sɛ: “Hebrifo no bi ba ni.” 7 Ɛnna ne nuabea no bisaa Farao babea no sɛ: “Menkɔfrɛ Hebrifo mmea a wogyigye mmofra no bi na ɔmmɛhwɛ no mma wo?” 8 Na Farao babea no ka kyerɛɛ no sɛ: “Kɔ!” Na ntɛm ara abeawa no kɔfrɛɛ abofra no maame bae. 9 Na Farao babea no ka kyerɛɛ no sɛ: “Fa abofra yi kɔhwɛ no ma me, na metua wo ka.” Na ɔbea no faa abofra no kɔhwɛɛ no. 10 Abofra no nyinii no, ɔde no kɔmaa Farao babea no na ɔde no yɛɛ ne ba. Ɔtoo no din Mose, efisɛ ɔkae sɛ: “Nsu mu na miyii no fii.”
^ nky. 14 (Luka 10:25-37) Afei, hwɛ! ɔbarima bi a onim Mmara no sɔree sɛ ɔresɔ no ahwɛ, na ɔkae sɛ: “Ɔkyerɛkyerɛfo, dɛn na sɛ meyɛ a menya daa nkwa?” 26 Ɔka kyerɛɛ no sɛ: “Dɛn na wɔakyerɛw wɔ Mmara no mu? Wokenkan no dɛn?” 27 Obuae sɛ: “‘Ɛsɛ sɛ wode wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn,’ ne ‘wo yɔnko sɛ wo ho.’” 28 Ɔka kyerɛɛ no sɛ: “Woabua no yiye; ‘kɔ so yɛ eyi na wubenya nkwa.’” 29 Nanso, ɔbarima no pɛe sɛ obu ne ho bem nti, ɔka kyerɛɛ Yesu sɛ: “Hena ne me yɔnko ankasa?” 30 Yesu buae sɛ: “Ná ɔbarima bi fi Yerusalem resian akɔ Yeriko, na ɔkɔtɔɔ adwowtwafo mu ma wɔworɔw ne ho ntade bobɔɔ no, gyaw no hɔ kɔe a na watɔ beraw. 31 Afei, ɛbae sɛ na ɔsɔfo bi retwam saa kwan no so, nanso bere a ohuu no no, ɔfaa ɔkwan no fã baabi kɔe. 32 Saa ara na bere a Lewini bi nso duu hɔ a ohuu no no, ɔfaa ɔkwan no fã baabi kɔe. 33 Afei Samariani bi a ɔnam kwan no so retu kwan bɛtoo no, na ohuu no no, ɔyɛɛ no mmɔbɔ. 34 Enti ɔbɛn no kyekyeree n’akuru no hwiee ngo ne nsa guu so. Afei ɔde no tenaa n’ankasa aboa so de no kɔɔ ahɔhodan mu kɔhwɛɛ no. 35 Na ade kyee no oyii denare abien de maa ahɔhodan sohwɛfo no kae sɛ, ‘Hwɛ no, na ɛka biara a wobɛbɔ wɔ eyi akyi no, mesan ba a metua ama wo.’ 36 Baasa yi mu hena na wususuw sɛ wada ne ho adi sɛ ɔbarima a ɔkɔtɔɔ adwowtwafo mu no yɔnko?” 37 Ɔkae sɛ: “Nea ohuu no mmɔbɔ no.” Ɛnna Yesu ka kyerɛɛ no sɛ: “Kɔ na wo nso kɔyɛ saa ara.”
^ ***g 2/13 nkr. 6-9 Wɔn a Wotu Bata—Nea Wɔhwɛ Kwan ne Nea Esi Ankasa***
ASƐM A ƐDA SO
Wɔn a Wotu Bata—Nea Wɔhwɛ Kwan ne Nea Esi Ankasa
Wotu Kɔpɛ Asetena Pa
NÁ George nhu nea ɔnyɛ ne ho. Ná onnya aduan a ɛbɛso n’abusua. Bere koro ara mu no, na afipamfo yare yare, na na ɛte sɛ nea ɔkɔm rekum ebinom. Nanso, na onim sɛ nneɛma kɔ yiye wɔ ɔman bi a ɛbɛn wɔn mu. Osusuw ho sɛ, ‘Metu bata akɔpɛ adwuma, na mabɛfa m’abusua akɔka me ho.’
Patricia nso susuw asetena pa a obetumi anya wɔ amannɔne ho. Ná onni adwuma, na na onni nea ɛbɛboa no ma n’asetena atu mpɔn. Ɔne ne mpena sii gyinae sɛ wobetu afi Nigeria akɔ Algeria, na wɔafi hɔ akɔ Spain. Nanso na wonnim sɛnea akwantu no betumi ayɛ den wɔ Sahara Anhweatam no so. Ɔkae sɛ, “Ná manyinsɛn, na na masi me bo sɛ mɛma me ba no anya asetena pa.”
Ná Rachel pɛ sɛ otu kɔ Europa kofi abrabɔ ase bio. Ná n’adwuma asɛe wɔ Philippines, na na n’abusuafo aka akyerɛ no sɛ, adwuma nyɛ nã wɔ amannɔne. Enti ɔbɔɔ bosea a ɔde bɛfa wimhyɛn, na ɔne ne kunu ne ne babea dii nkra, na ɔhyɛɛ wɔn bɔ sɛ, “Ɔrenkyɛ, ɔbɛsan aba.”
Akontaabu kyerɛ sɛ, nnipa bɛboro ɔpepem 200 na nnansa yi, woatu bata te sɛ George, Patricia ne Rachel. Ɛwom sɛ nnipa binom aguan kɔ aman afoforo so esiane ɔko, asiane, anaa ɔtaa nti de, nanso sikasɛm mu ahokyere nti na wɔn mu dodow no ara ayɛ saa. Ɔhaw bɛn na nnipa a wodi atutena yi ahyia wɔ aman a wɔatu akɔ hɔ no so? So wɔn nyinaa nya asetena pa a na wɔrehwehwɛ no? Sɛ awofo tu bata sɛ wɔrekɔhwehwɛ asetena pa a, ɛka wɔn mma dɛn? Kenkan nsɛmmisa yi ho mmuae a edidi so no.
Nea Ɛbɛyɛ A Wubedu Hɔ Na Woanya Biribi Ayɛ
Atutenadi ho asɛnnennen a edi kan ne akwantu no ankasa. George, a yedii kan kaa ne ho asɛm no twaa akwansin bebree a na aduan kakraa bi na ɛhyɛ ne ho. Ɔka sɛ, “Ná akwantu no yɛ hu.” Ɛnyɛ akwantufo no nyinaa mpo na wotumi du mmeae a wɔrekɔ no.
Ná Patricia botae ne sɛ obedu Spain. Ɔtenaa lɔre a wɔnkataa so mu de twaa Sahara Anhweatam no. “Ɔkwan a yetwa fii Nigeria de kɔɔ Algeria no gyee yɛn nnawɔtwe, na na nnipa 25 abɔ apee so wɔ lɔre no mu. Yɛnam kwan so rekɔ no, yehuu nnipa a wɔawuwu pii, ne wɔn a wɔrewɔ ntwɛtwɛdɛ wɔ anhweatam no so a nea aka wɔn ara ne sɛ wobewuwu. Ɛda adi sɛ, afirikafo a wɔn tirim yɛ den na wogyaw akwantufo yi wɔ kwan so.”
Nea ɛnte sɛ George ne Patricia no, Rachel de, ɔfaa wimhyɛn kɔɔ Europa, a na ɔrekɔyɛ ofie adwuma. Nanso wansusuw sɛnea n’ani begyina ne babea a wadi mfe abien no ho da. Ɔka sɛ, “Bere biara a mehu sɛ ɛna bi regyigye ne ba no, me werɛ how paa.”
George brɛe paa ansa na ɔrehu abrabɔ so wɔ ɔman a otu kɔɔ mu no mu. Asram pii twaam ansa na ɔretumi de sika amena fie. Ɔka n’asɛm sɛ, “Esiane sɛ na mayɛ ankonam na m’abam abu nti, na metaa tew nusu anadwo.”
Bere a Patricia dii asram pii wɔ Algeria no, afei okoduu Morocco hye so. Ɔka sɛ, “Ɛhɔ na mewoo me babea no. Ná ɛsɛ sɛ mede me ho sie wɔn a wɔkyere mmea akwantufo na wɔhyɛ wɔn ma wokosi tuutuu no. Akyiri yi, minyaa sika a metumi de afa ahyɛmma atwa po so akwantu a ɛyɛ hu no akɔ Spain. Ná ahyɛmma no nni ahoɔden, na na wonsiesiee no sɛ ebetumi afa nnipa pii saa. Ná ɛsɛ sɛ yɛde yɛn mpaboa sesaw nsu a ɛba ahyɛmma no mu no gu! Bere a yeduu Spain mpoano no, na mayɛ mmerɛw araa ma, na mintumi nnantew.”
Nokwarem no, ɛnyɛ akwantu mu abɛbrɛsɛ nkutoo na ɛsɛ sɛ wɔn a wɔpɛ sɛ wotu kwan no susuw ho. Ɛsɛ sɛ wosusuw ɔhaw a wobetumi ahyia wɔ ɔman foforo no kasa ne wɔn amammerɛ ho, ne afei ɛka a wɔbɛbɔ ansa na wɔanya nkrataa a ɛbɛma wɔatumi atena hɔ akyɛ no nso ho. Ɛyɛ den ma wɔn a wontumi nnya nkrataa a edi mũ no sɛ wobenya adwuma pa, adan pa, nhomasua, anaa ayaresa a ɛfata. Afei ebetumi ayɛ den ama wɔn sɛ wobenya tumi krataa de aka kar anaasɛ wɔde sika bɛkɔ akɔto sikakorabea. Nea ɛsɛe asɛm no koraa ne sɛ, nkrataa a atukɔfo yi nni no ma nkurɔfo sisi wɔn, ebia wɔde wɔn yɛ adwuma a wontua wɔn ka yiye.
Ade foforo a ɛsɛ sɛ yesusuw ho ne sika ankasa. Nokwarem no, so yebetumi de yɛn ho ato sika so? Bible de afotu pa yi ma yɛn: “Hwɛ yiye na wammiri wo mogya ani ampɛ ahonyade. Wo sika betumi atu ayera prɛko pɛ, te sɛ nea afuw ntaban atu te sɛ ɔkɔre.” (Mmebusɛm 23:4, 5, Good News Translation) Ma ɛntena w’adwenem nso sɛ sika ntumi ntɔ nneɛma a yehia wɔ asetenam paa no—ɔdɔ, akomatɔyam, ne abusua mu biakoyɛ. Hwɛ sɛnea ɛyɛ awerɛhow sɛ awofo ma sika a wobenya ho hia wɔn sen ɔdɔ a wobenya ama wɔn ho wɔn ho anaa “tema” biara a ɛsɛ sɛ wonya ma wɔn mma no!—2 Timoteo 3:1-3.
Sɛ́ nnipa no, ɛsɛ sɛ yɛne Onyankopɔn nya abusuabɔ nso. (Mateo 5:3) Enti, awofo a wɔn ani kũ wɔn mma ho no yɛ nea wobetumi biara de di wɔn asɛyɛde a Onyankopɔn de ahyɛ wɔn nsa sɛ wɔnkyerɛkyerɛ wɔn mma ma wonhu Nyankopɔn, n’atirimpɔw, ne ne gyinapɛn no ho dwuma.—Efesofo 6:4.
Abusua A Biakoyɛ Wom—Ehia Koraa Sen Sika
Ebia ɛsono sɛnea nnipa a wodi atutena no mu biara nsɛm te de, nanso wɔn mu pii hyia tebea koro no ara sɛnea yehui wɔ George, Rachel, ne Patricia a yɛadi kan aka wɔn ho asɛm no mu no. Sɛ ɔwofo bi tu kwan anaa ɔwarefo bi tu kwan gyaw ne hokafo hɔ a, ɛhaw abusua no nyinaa, na ebetumi agye mfe pii ansa na wɔatumi aka abom bio sɛ abusua. George ne n’abusua no fam no, egyee wɔn bɛboro mfe anan.
Rachel faa wimhyɛn san kɔɔ Philippines kɔfaa ne babea a na ɔne no atetew mu bɛyɛ mfe anum no. Patricia koduu Spain no, na ne babea no da ne nsa so. Patricia ka sɛ, “M’abusua a mewɔ nyinaa ni, enti mebɔ mmɔden sɛ mɛhwɛ no yiye.”
Ɛmfa ho ankonamyɛ, sikasɛm mu ahokyere, ne anigyina a wɔn a wotu bata no pii fa mu no, womia wɔn ani sɛ wɔbɛtena ɔman foforo a wɔakɔ so no mu. Wɔsɛe sika ne bere pii wɔ akwantu no ho ma enti sɛ nneɛma ankɔ yiye a, esiane sɛ wɔmpɛ sɛ wokogye animguase nti, wɔn mu kakraa bi pɛ na wonya akokoduru san kɔ wɔn akyi.
Obi a onyaa akokoduru saa ne Allan, a ofi Philippines no. Onyaa adwuma a sika wom wɔ Spain, nanso asram 18 akyi no, ɔsan n’akyi baa fie. Ɔka sɛ, “M’ani gyinaa me yere ne me babea kumaa no dodo. Misii gyinae sɛ merenkodi paa wɔ amannɔne bio gye sɛ me ne m’abusua no nyinaa na yɛretu akɔ. Na saa na akyiri yi, yɛyɛe. Abusua ho hia koraa sen sika.”
Patricia behui sɛ biribi foforo nso wɔ hɔ a ɛho hia koraa sen sika. Ɔfaa “Apam Foforo,” anaa Kristofo Hela Kyerɛwsɛm no biako hyɛɛ ne ho kɔɔ Spain. Ɔka sɛ, “Ná mibu nhoma no sɛ tumi bi wom. Afei me ne ɔbea bi a ɔyɛ Yehowa Ɔdansefo hyiae. Bere bi a atwam no, na mempɛ sɛ me ne ɔsom yi mufo bɛkasa koraa. Enti mibisaa Ɔdansefo no nsɛm pii sɛnea ɛbɛyɛ a menya ne gyidi no ho asɛm aka. Nanso, amma no saa, mmom ɔde Bible no buaa me nsɛmmisa no nyinaa.”
Nea Patricia suae no ma obehui sɛ anigye ne anidaso a obi benya bere nyinaa no nnyina beae a ɔte anaa sika a ɔwɔ so, na mmom egyina nimdeɛ a obenya afa Onyankopɔn ne n’atirimpɔw a ɔwɔ ma yɛn no so. (Yohane 17:3) Nneɛma a Patricia suae no bi ne sɛ, nokware Nyankopɔn no wɔ din—Yehowa. (Dwom 83:18) Ɔsan nso kenkan wɔ Bible mu sɛ, ɛrenkyɛ Onyankopɔn nam Yesu Kristo so bɛma n’Ahenni no ayi ohia nyinaa afi hɔ. (Daniel 7:13, 14) Dwom 72:12, 14 ka sɛ, ‘[Yesu] begye ohiani a osu frɛ no, ne mmɔborɔni ne nea onni boafo nso. Obegye wɔn kra afi nhyɛso ne atirimɔdensɛm mu.’
Dɛn nti na wunnye bere mfa nhwehwɛ Bible no mu? Saa nhoma a wɔde Onyankopɔn nyansa kyerɛwee yi betumi aboa wo ma woahu nea ehia paa wɔ asetena mu, na woasisi gyinae pa, na wode anigye ne anidaso agyina sɔhwɛ biara a ebia worehyia seesei no ano.—Mmebusɛm 2:6-9, 20, 21.
[Kratafa 6 mfonini]
[Kratafa 7 adaka]
OBI A ODII ATUTENA TETE NO
J. K. Galbraith a ɔyɛ sikasɛm ho nimdefo no kyerɛwee sɛ, “Atutenadi . . . yɛ ɔkwan a akyɛ sen biara a wɔfa so ko tia ohia.” Tete agya Yakob, a na ɔyɛ Israel man no agya no, na ɔyɛɛ saa. Esiane ɔkɔm a na aba wɔ Kanaan nti, Yakob ne n’abusua nyinaa a na wɔn dodow bɛyɛ nnipa 70 no, tu kɔɔ Egypt, na wɔkɔtenaa hɔ kyɛe paa. (Genesis 42:1-5; 45:9-11; 46:26, 27) Nokwarem no, Yakob wui wɔ hɔ, na n’asefo no tenaa Egypt bɛyɛ mfe 200 ansa na wɔresan aba Kanaan.
[Kratafa 8 adaka]
“YƐN YAM A, ANKA WƆANSI SAA GYINAE NO”
Airen, a ɔtenaa Philippines ka sɛ, “Me na meyɛ panyin wɔ mmeawa baasa mu, na bere a Maame retu kwan akɔ Europa no, na madi mfe akron. Ɔhyɛɛ yɛn bɔ sɛ, ɔbɛma yɛanya aduanpa adi, yɛbɛkɔ sukuu pa, na yɛanya ofie pa atena mu. Meda so ara kae da a ɔkɔe no. Ɔyɛɛ me atuu na ɔka kyerɛɛ me sɛ menhwɛ me nuanom nkumaa, Rhea ne Shullamite so. Misui nna bebree.
“Mfe anan akyi no, Paapa kɔkaa Maame ho. Bere a Paapa wɔ yɛn nkyɛn no, mebɔɔ mmɔden sɛ medi n’akyi baabiara a ɔbɛkɔ. Bere a ɔne yɛn dii nkra no, me ne me nuanom nkumaa no soo ne mu ara kosii sɛ ɔforo bɔs no. Saa bere yi nso, misui nna pii, a na wɔpata me a ɛmpata.”
Shullamite, a ɔyɛ mmofra baasa no mu akumaa no kae sɛ: “Sɛ mɛka a, bere a Airen dii mfe akron no, ɔbɛyɛɛ me maame. Mede me haw nyinaa kɔɔ ne nkyɛn, na ɔkyerɛɛ me sɛnea mesi me nneɛma, mesiesie me mpa, ne nneɛma pii. Sɛ yɛn awofo frɛ yɛn wɔ telefon so a, ɛtɔ da bi a mebɔ mmɔden sɛ mɛka sɛnea mete nka no akyerɛ wɔn, nanso na mintumi nkyerɛkyerɛ nsɛm mu yiye. Minnye nni sɛ na bere nyinaa wɔte me ase.
“Ɛyɛ a, nkurɔfo taa bisa me sɛ m’ani gyina m’awofo anaa. Ɛba saa a, mibua wɔn sɛ, ‘Yiw.’ Nanso nokwasɛm ne sɛ, na menkae me maame yiye. Ɔretu kwan no, na madi mfe anan, enti na ɛnhaw me pii sɛ onni hɔ.”
Airen ka sɛ, “Midii mfe 16 no, afei me ne me nuanom no kɔkaa yɛn awofo ho. M’ani gyei yiye! Nanso yeduu hɔ no, mihui sɛ, yɛn ntam abusuabɔ asɛe ma obiara nam ne kwan.”
Rhea toa so sɛ: “Ná menka me haw nkyerɛ obiara. Ná mefɛre ade paa, na na ɛyɛ den ma me sɛ mɛda ɔdɔ adi akyerɛ afoforo. Wɔ Philippines no, na yɛne yɛn wɔfa ne yɛn sewaa a wɔwɔ mma baasa no na ɛte. Ɛwom sɛ yɛn abusuafo no hwɛɛ yɛn so yiye de, nanso ɔbaatan na onim nea ne mma bedi.”
Airen de n’asɛm no baa awiei sɛ: “Bere a yɛn abusua no di hia no, yɛn ho ankyerɛ yɛn—yɛanni kɔm da. Nanso bere a yɛn awofo gyaw yɛn hɔ no, me ne me nuanom no huu amane. Yɛn abusua no asan aka abom bɛyɛ mfe anum ni de, nanso mfe pii a yɛn mu tetewee no apira yɛn. Yenim sɛ yɛn awofo dɔ yɛn de, nanso yɛn yam a, anka wɔansi saa gyinae no.”
[Mfonini]
[Kratafa 9 mfonini]
^ (Gen. 37:18-35) Wohuu no akyirikyiri sɛ ɔreba, na ɛhɔ ara na wɔbɔɔ pɔw sɛ wɔbɛfa ɔkwan bi so akum no. 19 Na wɔkeka kyerɛɛ wɔn ho sɛ: “Monhwɛ, ɔdaesofo no na ɔreba no! 20 Momma yenkum no nto abura yi bi mu, na yɛnkɔka sɛ aboa bi akyere no, na yɛnhwɛ nea ne dae no bɛkɔ akosi.” 21 Bere a Ruben tee no, ɔyɛɛ n’adwene sɛ obegye no afi wɔn nsam. Enti ɔkae sɛ: “Mommma yennkum no.” 22 Ruben ka kyerɛɛ wɔn sɛ: “Munnhwie mogya nngu. Momfa no nto abura bi mu wɔ sare so ha, na mommfa mo nsa nnka no.” Ná n’adwene nyinaa ne sɛ obegye no afi ne nuanom nsam de no asan akɔma ne papa. 23 Enti Yosef duu ne nuanom nkyɛn ara pɛ na wɔworɔw n’atade tenten no, nea nsensanee wom a ɛhyɛ no no; 24 afei wɔde no too abura no mu. Saa bere no na hwee nni abura no mu; na nsu nni mu. 25 Afei wɔtenaa ase sɛ wɔredidi. Na bere a wɔmaa wɔn ani so no, wohui sɛ Ismaelfo akwantufo bi fi Gilead reba a wɔn yoma soso labdanum ne balsam aduhuam ne akyenkyennuru a wɔde rekɔ Egypt. 26 Ɛnna Yuda ka kyerɛɛ ne nuanom sɛ: “Sɛ yekum yɛn nua yi kata ne mogya so a, mfaso bɛn koraa na yebenya? 27 Hwɛ, momma yɛntɔn no mma Ismaelfo yi, na mommma yɛmmfa yɛn nsa nnka no. Ɛyɛ dɛn ara a, ɔyɛ yɛn nua, yɛn honam.” Enti wotiee wɔn nua no. 28 Afei bere a Midianfo aguadifo no retwam no, woyii Yosef fii abura no mu, na wɔtɔn no maa Ismaelfo no gyee nnwetɛbona aduonu. Na wɔde Yosef kɔɔ Egypt. 29 Akyiri yi Ruben baa abura no ho, nanso na Yosef nni abura no mu. Ohuu saa no, osuanee n’atade mu. 30 Bere a ɔsan baa ne nuanom nkyɛn no, ɔteɛɛm sɛ: “Abofra no nni hɔ! Ɛdɛn na mɛyɛ?” 31 Afei wɔfaa Yosef atade no, na wokum ɔpapo de atade no bɔɔ mogya no mu. 32 Na wɔma wɔde atade tenten a nsensanee wom no kɔmaa wɔn papa kae sɛ: “Yebehuu atade yi wɔ baabi. Hwɛ sɛ ɛyɛ wo ba no atade anaa.” 33 Na ɔdannan atade no hwɛe, na ɔteɛɛm sɛ: “Ɛyɛ me ba no dea! Ɛbɛyɛ sɛ aboa bi akyere no awe! Ɛbɛyɛ sɛ watetew Yosef mu!” 34 Ɛnna Yakob suanee n’atade mu na ɔde atweaatam sii n’asen suu ne ba no nna pii. 35 Ne mmabarima ne ne mmabea nyinaa bɔɔ mmɔden sɛ wɔbɛkyekye ne werɛ, nanso wamma kwan, na ɔkae sɛ: “Mede awerɛhow bɛkɔ me ba no nkyɛn wɔ asaman!” Na ne papa kɔɔ so ara suu no.
twi_Latn zul_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk unk unk twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk twi_Latn twi_Latn twi_Latn ayr_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn bem_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn cjk_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn lus_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn cjk_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn